(Ministru kabineta

2013.gada \_\_\_\_\_\_\_\_\_\_

rīkojums Nr.\_\_\_\_)

Nacionālās industriālās politikas pamatnostādnes 2014.-2020.gadam

**(informatīvā daļa)**

[Lietoto saīsinājumu skaidrojums 3](#_Toc356286131)

[Lietoto jēdzienu skaidrojums 4](#_Toc356286132)

[Ievads 5](#_Toc356286133)

[1. Attīstības tendences un globālie izaicinājumi 7](#_Toc356286134)

[2. Funkcionālās vides raksturojums 12](#_Toc356286135)

[2.1. Darba tirgus 12](#_Toc356286136)

[2.2. Produktu tirgi 16](#_Toc356286137)

[2.3.Finanšu tirgus 18](#_Toc356286138)

[3. Galvenie šķēršļi produktu ražošanas uzsākšanai un paplašināšanai 19](#_Toc356286139)

[3.1. Tirgus un valsts nepilnību identificēšanas analīzes ietvars 19](#_Toc356286140)

[3.2. Analīzes secinājumi 20](#_Toc356286141)

[3.2.1. Latvijas uzņēmumu salīdzinošās priekšrocības 20](#_Toc356286142)

[3.2.2. Identificētās tirgus kļūdas 21](#_Toc356286143)

[3.2.2.1. Kapacitātes un spēju ierobežojumi 22](#_Toc356286144)

[3.2.2.2. Regulējuma ierobežojums 23](#_Toc356286145)

[3.2.2.3. Sadarbības ierobežojums 23](#_Toc356286146)

[4. Eksportspējīgāko produktu ražotāju un pakalpojumu sniedzēju SVID analīze 24](#_Toc356286147)

[5. Nacionālās industriālās politikas izaicinājumi 26](#_Toc356286148)

[6. Nacionālās industriālās politikas mērķis un rezultatīvie rādītāji 27](#_Toc356286149)

[7. Rīcības virzieni un uzdevumi politikas mērķu un rezultātu sasniegšanai, problēmu risināšanai 28](#_Toc356286150)

[7.1. Darbaspēka pieejamība un tautsaimniecības attīstības vajadzībām atbilstošs izglītības piedāvājums 28](#_Toc356286151)

[7.2. Industriālo zonu attīstība 30](#_Toc356286152)

[7.3. Finanšu pieejamība 31](#_Toc356286153)

[7.4. Inovācijas kapacitātes paaugstināšana 33](#_Toc356286154)

[7.5. Eksporta veicināšana 36](#_Toc356286155)

[7.6. Energoresursu izmaksu samazināšana 37](#_Toc356286156)

[8. Institucionālā sistēma pastāvīga dialoga nodrošināšanai 38](#_Toc356286157)

[9. Dokumenta ietekmes uz valsts un pašvaldības budžetiem novērtējums 39](#_Toc356286158)

[10. Pārskatu sniegšanas kārtība 39](#_Toc356286159)

[11. Sasaiste ar citos politikas plānošanas dokumentos noteiktajām prioritātēm 40](#_Toc356286160)

# Lietoto saīsinājumu skaidrojums

|  |  |
| --- | --- |
| AER | Atjaunojamie energoresursi |
| ĀTI | Ārvalstu tiešās investīcijas |
| EK | Eiropas Komisija |
| ES | Eiropas savienība |
| EUROSTAT | Eiropas statistikas birojs |
| IKP | Iekšzemes kopprodukts |
| IT | Informācijas un tehnoloģiju nozare |
| LIAA | Latvijas investīciju un attīstības aģentūra |
| NIP | Nacionālā industriālā politika |
| NVA | Nodarbinātības valsts aģentūra |
| NVS | Neatkarīgo valstu savienība |
| OECD | Ekonomiskās sadarbības un attīstības organizācija (*Organisation for Economical Cooperation and Development*) |
| P&A | Pētniecība un attīstība |
| STEM | Matemātikas, dabaszinātņu un tehnoloģiju mācību priekšmeti (*science, technology, engineering, mathematics*) |
| SVID | Stipru un vājo pušu, iespēju un draudu analīze |
| UIN | Uzņēmumu ienākuma nodoklis |
| VARAM | Vides aizsardzības un reģionālās attīstības ministrija |

# Lietoto jēdzienu skaidrojums

**Ienesīgums –** kopējo ienākumu summa (valsts, uzņēmēju un nodarbināto), kas ir saistīta ar ekonomiskām aktivitātēm valstī vai nozarē rēķināta uz vienu nodarbināto. Kopējos ienākumus veido darba algas, nodokļi un peļņa kopā ar amortizāciju. Šādi tiek aprēķināta pievienotā vērtība jeb IKP no ienākumu puses. Tas ir ienesīguma jēdziens no makroekonomikas (visas sabiedrības) viedokļa. Uz šo pieeju balstās H-K metodoloģija produktu telpas izvērtēšanā. Būtiski ir nošķirt atšķirības, kādas eksistē starp makroekonomisko definīciju un mikroekonomisko definīciju. Tā no mikroekonomikas viedokļa ienesīgums tiek aplūkots no uzņēmēju viedokļa, kur ienesīgums ir saistīts tikai ar atdevi (*rate of return*) no izdevumiem. Šajā gadījumā algas, nodokļi un amortizācija ir nevis ienākumi, bet izdevumi

**Produktivitāte (*labour productivity*) –** ekonomiskajā literatūrā izšķir vairākus produktivitātes veidu un to aprēķināšanas formulas. NIP ietvaros tiek izmantota darba spēka produktivitāte (*labour productivity*), kuru vispārējā ekonomiskā teorijā aprēķina kā IKP attiecinātu uz vienu tautsaimniecībā nodarbināto vai arī kādas tautsaimniecības nozares pievienoto vērtību attiecinot uz vienu nodarbināto konkrētā nozarē noteiktā laikā (gads, stunda). Produktivitātes līmeņu raksturošanai / salīdzināšanai (starp valstīm, nozarēm) izmanto pievienoto vērtību faktiskajās cenās. Bez tam tiek izmantoti arī paritātes rēķini, lai novērstu cenu līmeņu atšķirības starp valstīm). Savukārt dinamikas raksturošanai izmanto pievienoto vērtību salīdzināmās cenās.

**Produkti ar augstu pievienoto vērtību –** produkti, kuru ražošanas pievienotā vērtība noteiktā laikā (gadā, stundā) uz vienu nodarbināto ir augstāka nekā vidēji tautsaimniecībā, tātad ir lielāki kopējie ienākumi un augstāka to produktivitāte

**Inovācija –** zinātniskās, tehniskās, sociālās, kultūras vai citas jomas ideju, izstrādņu un tehnoloģiju īstenošana jaunā produktā, pakalpojumā vai procesā

**Ne-tehnoloģiskā inovācija** –organizatoriskā un tirgvedības inovācija. Organizatoriskā inovācija ir jaunu organizatorisku metodes ieviešana uzņēmumu praksē, darba vietas organizācijā vai ārējās attiecībās. Savukārt tirgvedības inovācija ir jaunas tirgdarbības metodes ieviešanu, kas saistīta ar būtiskām produkta noformējuma vai iepakojuma, produkta izvietošanas, produkta reklamēšanas vai cenu noteikšanas izmaiņām.

**Tehnoloģiskā inovācija** – produktu un procesu inovācija.

# Ievads

Latvijas ekonomikā ir notikušas nozīmīgas makroekonomiskās korekcijas. Ir beidzis pastāvēt ekonomiskais modelis, kurā ārējā kapitāla pieplūduma dēļ strauji palielinājās iekšējais pieprasījums, kas bija izaugsmes galvenais virzītājspēks. Šāds modelis nebija ilgtspējīgs, jo noveda ekonomiku pie dziļas krīzes izteikto makroekonomisko disproporciju dēļ (augsta inflācija, liels maksājumu bilances tekošā konta deficīts u.c.).

Pēc starptautiskās klasifikācijas Latvija ir valsts, kas nav vairs tīri attīstības valsts, bet arī nav attīstītā valsts. Respektīvi tiek zaudētas konkurētspējas priekšrocības, kas raksturīgas attīstības valstīm – lēta resursu priekšrocību izmantošana, bet vēl nav izveidojies tas potenciāls, lai pilnībā balstītos uz tām salīdzinošajām priekšrocībām, kas ir augsti attīstītajām valstīm.

Vienlaikus Latvijas ekonomika pārkārtojas uz ilgtspējīgu attīstības modeli, kurā viens no valsts ekonomikas attīstības „dzinējspēkiem” ir saražoto produktu un pakalpojumu eksports, spēja konkurēt iekšējos un ārējos produktu tirgos, kā arī būt konkurētspējīgiem kapitāla piesaistē, lai kāpinātu Latvijas ražīgo potenciālu.

Līdz ar kopējās ekonomiskās paradigmas maiņu pieaug nepieciešamība veidot efektīvu NIP, kuras uzmanības centrā būtu uz eksportu vērsto nozaru attīstība un tautsaimniecības struktūras maiņa par labu šīm nozarēm. Šai politikai jānodrošina, uz ārējo pieprasījumu orientētu[[1]](#footnote-1) nozaru konkurētspējas un eksporta ienesīguma palielināšana, tādejādi veicinot valsts kopējo ienākumu pieaugumu. Tāpēc NIP uzdevums ir palīdzēt/ nodrošināt/ atbalstīt – motivēt komersantus konkurētspējas priekšrocību veidošanā un pārvaldībā ceļā uz augstāku produktivitāti.

NIP pamatnostādņu izstrādes mērķis ir identificēt makro un mikrolīmeņa šķēršļus, kas kavē un nākotnē var kavēt uz eksportu vērsto nozaru attīstību, t.i., noteikt galvenos industriālās politikas virzienus, ņemot vērā esošās attīstības tendences, globālos izaicinājumus un nozaru potenciālās iespējas virzībā uz augstākas pievienotās vērtības produktu ražošanu.

NIP izstrāde tiek balstīta uz mūsdienīgām un uz aktuālām ekonomikas teorētiķu izstrādātajām zinātniskajām koncepcijām. Ekonomikas zinātniskajā literatūrā par vienu no modernākajām ekonomikas koncepcijām tiek atzīta jaunas industriālās politikas koncepcija (vieni no atzītākajiem teorētiķiem ir Hārvarda profesori D.Rodriks un R.Hausmans). Jaunā industriālā politika pretstatus iepriekšējās desmitgadēs veidotajai industriālajai politikai, ņem vērā globalizācijas radītās problēmas un uzsvars tajā ir vērsts uz jaunu konkurētspējas priekšrocību veidošanu visos ar ražošanas paplašināšanu un modernizāciju saistītos procesos. Viens no definētajiem pamatprincipiem ir nevis „uzvarētāju atklāšana”, bet process, kas ietver publiskā un privātā sektora dialogu ar mērķi atklāt kavējošos ierobežojumus jaunām ekonomiskām aktivitātēm un piedāvāt risinājumus to novēršanai vai pārvarēšanai.

NIP stratēģiskais ietvars paredz, ka plānojot Nacionālo industriālo politiku un vēlāk to īstenojot, tiek īstenotas divu tipu aktivitātes, kas vērstas gan uz globālo izaicinājumu, gan uz lokālo izaicinājumu pārvarēšanu:

* pirmkārt aktivitātes, kas ir saistītas ar ekonomikas funkcionālo šķēršļu identifikāciju un instrumentiem to novēršanai, jeb bāzes industriālās politikas aktivitātes;
* otrām kārtām tās ir aktivitātes, kas saistītas ar ekonomikas ienesīguma palielināšanu, jeb tirgojamo sektoru produktivitātes paaugstināšanu, kas nozīmē, ka ir nepieciešams izstrādāt atbalsta instrumentus gan tādu uzņēmumu, kas jau šobrīd ražo produktus ar augstu pievienoto vērtību, vai sniedz pakalpojumus ar augstu pievienoto vērtību stimulēšanai un tiem atbilstošu tirgus nepilnību novēršana, gan arī tādu ražotāju, kuri varētu ražot produktus ar augstu pievienoto vērtību vai varētu sniegt pakalpojumus ar augstu pievienoto vērtību, stimulēšanai un tirgus kļūdu novēršanai, kas traucē uzņēmumu pāreju uz augstāka ienesīguma produktiem un pakalpojumiem.

Pamatnostādņu pirmajā sadaļā ir dots globālais situācijas raksturojums un aprakstīti ekonomikas makro līmeņa izaicinājumi un šķēršļi. Otrajā sadaļā ir raksturoti Latvijas ekonomikas izaicinājumi. Trešajā sadaļā ir apkopoti rezultāti no intervijām ar komersantiempar jaunu produktu ražošanas uzsākšanas galvenajām problēmām. Piektajā sadaļā ir apkopoti secinājumi par iepriekš minētajiem analīzes aspektiem. Savukārt septītajā sadaļā ir aprakstītas tās nepieciešamās darbības, kas veicina pamatnostādnēs definētā mērķa un rezultatīvo rādītāju (6.sadaļa) sasniegšanu un analīzes rezultātā identificēto izaicinājumu un šķēršļu minimizēšanu.

Pamatnostādņu 1.pielikumā ir ietverts eksportspējīgāko nišu un produktu ar augstāku pievienotās vērtības potenciālu noteikšanas un padziļinātas ražotāju analīzes apraksts, 2.pielikumā ir ietverts uzņēmējdarbības reģionālā aspekta novērtējums, 3.pielikumā ir aprakstīta Eiropas Komisijas iniciatīva industriālās politikas izstrādē, 4.pielikumā ir ietverts darbības plāns pamatnostādņu īstenošanai līdz 2016.gadam, 5.pielikumā ir raksturota apstrādes rūpniecība Latvijā.

Nacionālās industriālās politikas pamatnostādnes ir uzskatāmas par Latvijas izaugsmes un ekonomiskās attīstības politikas svarīgāko dokumentu, kurā ir ietverta arī sasaiste ar citu nozaru rīcību un nepieciešamo darbību plānojumu.

Nacionālās industriālās politikas izstrāde ir cieši saistīta ar ilgtermiņa plānošanas dokumentiem – Latvijas ilgtspējīgas attīstības stratēģija līdz 2030.gadam (Latvija 2030) (apstiprināta ar Saeimas 2010.gada 10.jūnija paziņojumu), Latvijas nacionālā reformu programma „ES 2020” stratēģijas īstenošanai (apstiprināta ar Ministru kabineta 2011.gada 26.aprīļa sēdes protokolu Nr.27; 34.§), Latvijas Nacionālais attīstības plāns 2014.-2020.gadam (apstiprināts ar Saeimas 2012.gada 20.decembra paziņojumu), Latvijas preču un pakalpojumu eksporta veicināšanas un ārvalstu investīciju piesaistes pamatnostādnes 2010.-2016.gadam (Ministru kabineta 2009.gada 19.jūnija rīkojums Nr.413), Pētniecības, tehnoloģiju attīstības un inovācijas pamatnostādņu 2014.-2020.gadam projektu (atrodas izstrādes procesā Izglītības un zinātnes ministrijā).

# Attīstības tendences un globālie izaicinājumi

Pašlaik Latvijas ekonomika pārkārtojas uz ilgtspējīgu attīstības modeli, kurā galvenais attīstības dzinējspēks ir eksports.

Viens no svarīgākajiem ekonomiskās paradigmas maiņas jautājumiem ir ražošanas nozaru attīstības iespējas, kas, savukārt, ir atkarīgs no spējas veikt strukturālās izmaiņas nozarē. Tas ir nepieciešams priekšnosacījums tam, lai stiprinātu Latvijas konkurētspējīgās pozīcijas globālajos tirgos, vienlaikus palielinot eksporta groza ienesīgumu.

Pašlaik Latvijas eksporta struktūrā dominē preču eksports, kas caurmērā veido 2/3 no kopējiem eksporta ienākumiem. Nedaudz vairāk kā ceturtdaļa ir pakalpojumu eksports, savukārt ienākumi no ārvalstu ceļotājiem veido 5-6%. Kopējā Latvijas preču eksportā Latvijas uzņēmumu produkcija ir 90%, jo 10% ir saistīti ar preču reeksportu. Tādejādi Latvijas rūpniecības produkcijas daļa kopējā valsts eksportā ir nedaudz vairāk kā 50%. Savukārt transporta nozare ir lielākā pakalpojumu eksporta nozare. Transporta pakalpojumu daļa eksportā ir apmēram 15%, no kuriem 1/3 daļa saistīta ar tranzītpakalpojumiem.

Atjaunojoties ekonomikas izaugsmei pēc dziļās krīzes, Latvijas lielākās eksporta nozares, apstrādes rūpniecības pieauguma tempi bija krietni straujāki nekā kopējā tautsaimniecības izaugsme. Tātad apstrādes rūpniecība pašreizējā situācijā ir galvenais tautsaimniecības izaugsmes virzītājs.

1.attēls

**IKP un apstrādes rūpniecības izaugsme**

(% pret iepriekšējo gadu)

Rūpniecības attīstības noturīgumam jārada atbilstoša vide un nosacījumi, tai skaitā, pārstrukturējot ražošanu uz precēm ar augstāku pievienoto vērtību, kas ļautu ģenerēt augstākus ienākumus un attiecīgi arī uzlabotu iedzīvotāju ienākumu līmeni.

Pašreizējā izaugsmes atjaunošanās periodā apstrādes rūpniecības straujās izaugsmes un līdz ar to eksporta apjoma palielinājumā izšķiroša nozīme bija Latvijas darba tirgus elastīgumam. Tas raksturojas ar atbilstošu nodarbinātības un darba algas samazinājumu pieprasījuma samazinājuma apstākļos, kas krietni paaugstināja Latvijas ražotāju konkurētspēju salīdzinājumā ar citām ES dalībvalstīm.

Savukārt, lai noteiktu vajadzīgo potenciālu augstāku ienākumu ģenerēšanai, svarīgi ir izvērtēt Latvijas tautsaimniecības un apstrādes rūpniecības (kā apjomīgākās uz eksportu vērstās nozares) struktūru, tās attīstības tendences un potenciālu, jo rūpniecība lielā mērā nosaka visas tautsaimniecības konkurētspēju nākotnes izaugsmes modeļa kontekstā.

Kā atzīmēts pētījumā *Latvijas konkurētspējas novērtējums 2011[[2]](#footnote-2)*, apstrādes rūpniecības zemais īpatsvars IKP (14,1%) ir viena no Latvijas konkurētspējas vājajām vietām.

Eiropas Komisijas dokumentā par ES nozaru struktūru (*EU industrial structure, 2011. Trends and Performance*)[[3]](#footnote-3) redzams, ka Latvijas ekonomika raksturojas ar izteiktu nozaru specializāciju. Tomēr jāatzīmē, ka mazām valstīm ir raksturīga izteiktāka nozaru specializācija nekā lielām valstīm. Būtiskākais ir tas, ka specializācija koncentrējas zemo un vidēji zemo tehnoloģiju nozarēs. Tas nozīmē, ka mūsu ekonomiskās priekšrocības ir galvenokārt lētā darbaspēka un atbilstoši zemo ienākumu nozarēs.

2.attēls

**Apstrādes rūpniecības struktūra pēc tehnoloģiju līmeņa**

(procentos)

|  |  |
| --- | --- |
| 1997.gadā | 2010.gadā |
|  |  |

Jāatzīmē, ka pēdējo 13 gadu laikā ir notikušas pozitīvas pārmaiņas – samazinājies zemo tehnoloģiju nozaru īpatsvars par labu vidēji zemo tehnoloģiju nozarēm, bet minimāli pieaugusi augsto un vidēji augsto tehnoloģiju nozaru daļa. Tas ir viens no industriālās politikas izaicinājumiem.

Rūpniecības struktūra nosaka Latvijas eksporta struktūru. Latvijas eksporta struktūrā var izdalīt piecas lielākās preču grupas, kuras veido 70% no kopējā preču eksporta. Lielākā grupa ir *koksne un tās izstrādājumi* (16,8% 2011.gadā), gandrīz tik pat *lauksaimniecības un pārtikas produkti* (16,4%), nedaudz atpaliek metāli un to izstrādājumi (14,5%), *mašīnbūves produkcijas un elektroiekārtu,* kā arī *ķīmiskās rūpniecības un tās saskarnozaru produkcijas* daļa ir nedaudz zemāka (attiecīgi 12,7% un 10,5%).

Neraugoties uz to, ka eksporta struktūrā izceļas šīs 5 preču grupas, runājot par ražošanas klasteriem[[4]](#footnote-4), Latvijas gadījumā vērojami tikai divi izteikti nozaru klasteri – *meža un kokapstrādes* un *lauksaimniecības un pārtikas*. Šo saikni raksturo blīvuma **(***density)* rādītājs, kas tiek izmantot preču telpas ekonomiskās analīzes koncepcijās. Šīm nozarēm ir novērojama izteikti cieša produktu saistība, kā arī nozarēs pastāv darba spēka un zinātnes prasmju un spēju kopums. Pārējo nozaru ražošana biznesa struktūra ir ar vāji izteiktiem savstarpējiem sakariem ar citiem iekšzemes uzņēmumiem un nozarēm. Kā atzīmēts ziņojumā par Latvijas konkurētspēju, Latvijas tautsaimniecībā nodarbinātības struktūras ziņā pašlaik nav raksturīgi spēcīgi klasteru specializācijas līmeņi. Arī Globālās konkurētspējas ziņojumā 2012-2013 pēc klasteru attīstības rādītāja Latvija ir ierindota 99. vietā[[5]](#footnote-5)

Latvijas eksporta struktūrā pārsvarā ir zemo vai vidēji zemo tehnoloģiju nozaru produkcija, tāpēc eksporta ienesīgums[[6]](#footnote-6) ir zems. Saskaņā ar R. Hausmana un B. Klingera pieeju (turpmāk tekstā H-K pieeja), kas tika izmantota produktu telpas izvērtēšanai, eksporta ienesīgums zināmā mērā raksturo valsts eksporta groza preču ražošanas produktivitāti. Tāpēc eksporta ienesīguma paaugstināšana (produktivitātes palielināšana – kopīgie ienākumi (darba alga, peļņa un nodokļi) uz vienu strādājošo) ir svarīgs moments valsts iedzīvotāju labklājības paaugstināšanai. Tas nozīmē, ka jo vairāk valsts eksportē preces, kas līdzīgas tām precēm, kuras eksportē valstis ar augstu ienākumu līmeni, jo ticamāk, ka laika gaitā pieaugs arī šīs valsts iedzīvotāju ienākumu līmenis.

Pāreja uz augstāku ienesīgumu nozīmē pirmkārt veicināt izmaiņas ekonomikā palielinot produkcijas pievienotās vērtības daļu kopējā eksporta apjomā, ko var panākt arī ar uzņēmumu iesaistīšanos globālajā vērtības ķēdēs. Kā piemērs iesaistei vērtību ķēdēs ir minams viens no gumijas ražošanas uzņēmumiem, kurš ir iekļuvis pasaules viena no lielākajiem dzelzceļa būvniecības uzņēmumu tiešās piegādes ķēdē, vai no farmācijas nozares uzņēmumiem, kas ir iekļauts vadoša Eiropas sadzīves ķīmijas ražojošā uzņēmuma pamata piegādes ķēdē.

Latvijas apstrādes rūpniecības produktivitāte ir zemāka par tautsaimniecības kopējo rādītāju un tā ir viena no zemākām ES valstu starpā.

3.attēls

**Apstrādes rūpniecības produktivitāte**

(% no ES vidējā līmeņa)

Lai novērtētu Latvijas eksporta groza ienesīgumu un iespējas to paaugstināt Latvijas konkurētspējas novērtējuma ietvaros tika veikts padziļināts pētījums *Preču telpas analīze un strukturālās transformācijas iespējas Latvijā[[7]](#footnote-7)*. Pētījums balstījās uz H-K pieeju. Pētījuma galvenais secinājums ir, ka darba ražīguma celšanai nepieciešama valsts ražošanas struktūras transformācija, proti, process, ko dažkārt dēvē par "kāpšanu augšup pa tehnoloģijas kāpnēm". Valstij pamazām jāatsakās no konkurences priekšrocībām, kuru pamatā ir zemākas izmaksas, un jāpāriet uz konkurences priekšrocībām, ko nodrošina sarežģītāku preču ražošana ar augstāku pievienoto vērtību. Svarīgi ir, lai pārejas process notiktu straujāk nekā tas process, kas saistīts ar konkurētspējas zaudēšanu zemo izmaksu sektoros.

Vienlaikus pētījuma secinājumos tiek atzīmēts, ka tas, cik veiksmīgi un ātri katra valsts var palielināt savas ražošanas jaudas, ir atkarīgs no tās stāvokļa preču telpā. Proti, vai attiecīgā valsts ražo pietiekami daudz preču, kas ļauj bez grūtībām pāriet uz augstākas pievienotās vērtības preču ražošanu. H-K pieeja balstās uz pamata pieņēmumu, ka transformācija notiek veiksmīgāk un ātrāk, ja lielāka ienesīguma preces tehnoloģiski vai ražošanas faktoru ziņā ir tuvas esošām ražotām preču grupām (speciāls H-K pieejas preču grupas ražošanas blīvuma rādītājs). Tādējādi strukturālās transformācijas process ir zināmā mērā iepriekš noteikts. Savukārt, ekonomikas politika, ja tā tiek veiksmīgi īstenota, var paātrināt strukturālo konverģenci vēl vairāk, nekā to varētu gaidīt, ņemot vērā valsts esošo preču telpu.

Ja kādas preču grupas ražošana ir saistīta ar valstī esošo nozares klasteri, tad strukturālās transformācijas process notiek straujāk, jo ir vairākas saistītās nozares/produkti un lielāka mēroga iespējas (mazāks laiks nepieciešamās infrastruktūras izveidei, zināšanu apguvei vai darbaspēka apmācībām). Tādejādi attīstītu klasteru esamība ir būtisks strukturālās transformācijas priekšnosacījums.

Industriālās politikas mērķa sasniegšanai, veicinot ražošanas strukturālās izmaiņas (transformāciju) uz augstāku ienesīgumu, arvien lielāka uzmanība ir jāpievērš saistīto nozaru (klasteru) attīstības iespējām kā nacionālajā, tā arī starptautiskajā kontekstā, kā arī Latvijas komersantu vietai vērtību ķēdēs. Kad uzņēmumi un piegādātāji konkrētajā nozarē ir savstarpēji saistīti ģeogrāfiski tuvākajās grupās, ko sauc par klasteriem, tiek paaugstināta ražošanas efektivitāte, kā arī tiek radītas lielākas iespējas produktu un procesu inovācijai. Klasteri rada labumu, izmantojot pieeju specializētiem piegādātājiem, pakalpojumu sniedzējiem, resursu izlietojumam, idejām un citiem ārējiem efektiem.

Savukārt darbība vērtību ķēdēs nodrošina eksporta izaugsmi un augstāku ienesīgumu. Tā piemēram, augstāku ienesīgumu var iegūt Latvijas uzņēmums, kurš darbojas autoražotāja tiešajā piegādes ķēdē, nevis tiek uztverts, kā viens no piegādātājiem vērtību ķēdē esošam uzņēmumam. Šādu efektu vēlas panākt viens no Latvijā pazīstamiem kokrūpniecības sektora uzņēmumiem, kurš veic izejvielu piegādi autorūpniecības sektoram izmantojot piegādes ķēdē esošu starpnieku.

Vēl viens aspekts, kas jāņem vērā stimulējot komersantus uz augstākas pievienotās vērtības produktu ražošanu, ir apstāklis, ka Latvijas rūpniecības uzņēmumi nevar konkurēt masu produkcijas ražošanā. Latvijas ekonomikas mērogam ir raksturīgas nelielas kompānijas. Tās specifika ir nišas produkti. Nišas produkts – unikāls produkts (ar specifikām lietošanas īpašībām, kas atbilst noteiktai patērētāju grupai), kam nav liels pieprasījums (tā nav masu produkcija), bet to iespējams ražot un realizēt pietiekošā daudzumā, lai gūtu peļņu.

Tātad uzdevums ir atrast konkurences priekšrocības nelielai kompānijai stabilā un ļoti koncentrētā tirgū. Nišas produktu gadījumā konkurences priekšrocības saistītas ar to, ka lielās kompānijas nav ieinteresētas ražot šādus produktus ierobežotā pieprasījuma dēļ.

Industriālās politikas izstrādē svarīgi ir apzināt globālās tendences un izvērtēt to ietekmi uz nozaru strukturālām pārmaiņām.

Globālie izaicinājumi maina tradicionālo biznesa modeli un galvenās izpausmes ir:

* ražošanas faktoru un kapitāla starptautiskās mobilitātes palielināšanās. Tas nozīmē, ka pieaug konkurence par kvalificētā darbaspēka un kapitāla piesaisti. Ir jābūt īpašiem nosacījumiem, lai ražošanas potenciālu saglabātu un palielinātu;
* ražošanas fragmentācija:
  + piegādes un ražošanas ķēdes kļūst daudz izsmalcinātākas. Pateicoties transporta infrastruktūras un informāciju tehnoloģiju attīstībai un izmaksu mazināšanai, iepriekš ļoti koncentrētā ražošana tiek sadalīta (ģeogrāfiski fragmentēta), izmantojot izvietošanas valsts salīdzinošās priekšrocības;
  + veidojas valstu specializācija kādā noteiktā nozarē vai arī produkta pievienotās vērtības radīšanas ķēdē;
  + pastiprinās nozaru (ražošanas) iekšējā specializācija (darba dalīšana). Gala produkta ražošanai svarīga ir izcilība visos līmeņos, piegādātāju un sadarbības partneru kompetence un inovācija kā saistītajās nozarēs, tā arī dažādos reģionos;
* strauji augošas jaunās industriālās valstis ar izteikti lētā darbaspēka priekšrocībām;
* tehnoloģiskais progress izvirza jaunas prasības konkurētspējīgu priekšrocību veidošanai. Lielākas prasības tiek izvirzītas institucionālai infrastruktūrai. Tai jābūt attīstītai un, kas īpaši svarīgi, piemērotai (draudzīgai) tehnoloģiju un inovācijas veicināšanai.

Globalizācijas un tehnoloģisko procesu ietekme uz nozarēm nav viendabīga. Eiropas Komisijas pētījumā *Measuring and Benchmarking the Structural Adjustment Performance of EU Industry[[8]](#footnote-8)* atzīmēts, ka visvājāk globalizācija ietekmē tādas Latvijas eksportam svarīgās nozares kā pārtikas rūpniecība, kokapstrāde un metālizstrādājumu ražošana. Savukārt spēcīga globalizācijas ietekme ir un būs vieglajai rūpniecībai un metālu ražotājiem. Bet tādas nozares kā ķīmisko rūpniecību, kā arī mašīnbūvi un iekārtu, elektrisko un elektronisko iekārtu un citas augsto tehnoloģiju nozares bez globalizācijas spiediena būtiski ietekmēs arī tehnoloģiju izmaiņas.

Globalizācijas izaicinājumi liek mainīties arī industriālai politikai, kas nevar būt balstīta uz tradicionālo uzskatu par ražošanas sektoru, kā viendabīgu, nacionālo un neatkarīgu. Bez tam svarīgs ir arī mūsu ģeopolitiskais stāvoklis – dalība ES un robežošanās ar NVS. Tā EK 2012.gada 10.oktobrī ir publicējusi paziņojumu „Spēcīgāka Eiropas rūpniecība izaugsmei un ekonomikas atveseļošanai: Atjaunināts paziņojums par rūpniecības politiku”[[9]](#footnote-9), kurā ir ietverti četri Eiropas Savienības rūpniecībai svarīgākie pīlāri: ieguldījumu sekmēšana inovācijā un jaunās tehnoloģijās, tirgus nosacījumu uzlabošana, finansējuma pieejamības uzlabošana, ieguldījumu palielināšana cilvēku kapitālā un prasmēs. EK ierosina ieguldījumus un inovāciju kopīgiem spēkiem koncentrēt sešās prioritārās darbības jomās: progresīvas ražošanas tehnoloģijas, svarīgās pamattehnoloģijas, bioprodukti, ilgtspējīga rūpniecības un būvniecības politika un ilgtspējīgas izejvielas, “tīri” transportlīdzekļi, viedi tīkli.

# Funkcionālās vides raksturojums

Industriālās politikas izstrādē būtiski ir ne tikai izprast nozares attīstības tendences un globālos izaicinājumus. Svarīgi ir skaidri apzināt valsts ekonomiskās priekšrocības un produktu, finanšu un darba tirgus funkcionālos šķēršļus, kas traucē rūpniecības ilgtspējīgai attīstībai. Funkcionālo šķēršļu novēršanas mērķis ir pilnveidot tirgus spēku darbību, palielinot to spēju adaptēties mainīgiem apstākļiem un stimulēt ekonomiskos subjektus veikt atbilstošo strukturālo pārkārtošanos konkurētspējas paaugstināšanai. Tirgus darbības funkcionālā uzlabošana ļauj mazināt tirgus nepilnības, vienlaikus minimizēt valsts intervences nepieciešamību.

## 2.1. Darba tirgus

Latvijas darba tirgus elastīgums pēc krīzes periodā bija izšķirošs faktors pašreizējās izaugsmes nodrošināšanā. Tas raksturojās ar darba algu un nodarbinātības samazināšanos atbilstoši spējam izlaides samazinājumam, kas ļāva uzlabot tautsaimniecības konkurētspēju saistībā ar iekšējās devalvācijas pasākumiem. Tomēr turpmākā izaugsme vairs nevar balstīties uz tik drastiskiem pasākumiem un arvien lielāka nozīme būs darba tirgus kvalitatīviem uzlabojumiem, lai reaģētu uz galvenajiem tautsaimniecības attīstības izaicinājumiem – demogrāfiskie procesi (zema dzimstība, darbaspēka novecošanās un migrācijas plūsmas), darbaspēka izmaksu kāpums, kā arī prasmju piedāvājuma un pieprasījuma līdzsvarošana.

Atbilstoši 2011.gada tautas skaitīšanas datiem, iedzīvotāju skaits 2011.gada 1.janvārī bija par 307,1 tūkst. mazāks nekā 2000.gada sākumā, t.i., ik gadu samazinājums bija par 1.2%. Iedzīvotāju skaita samazinājumu šajā periodā par 2/3 noteica negatīvais migrācijas saldo. Būtiskākā ietekme uz iedzīvotāju skaita samazinājumu pēdējos gados ir bijusi iedzīvotāju ilgtermiņa migrācijai. Kopš 2000.gada migrācijas saldo ir saglabājies negatīvs, kā rezultātā iedzīvotāju skaits samazinājies par 211 tūkst., kas ir vairāk nekā puse no kopējā iedzīvotāju skaita samazinājuma attiecīgajā laika posmā. Līdztekus iedzīvotāju skaita absolūtam samazinājumam, iedzīvotāju emigrācija negatīvi ir ietekmējusi jau tā nelabvēlīgo populācijas vecuma struktūru. Nozīmīgākais iedzīvotāju skaita samazinājums ir bijis ekonomiski aktīvākās vecuma grupās. Tas ir noteicis daudz straujāku darbspējīgo iedzīvotāju skaita samazināšanos un demogrāfiskās slodzes pieaugumu.

Atbilstoši EM sagatavotajām darba tirgus vidēja un ilgtermiņa prognozēm[[10]](#footnote-10), iedzīvotāju skaits turpinās samazināties, it īpaši pēc 2013.gada *demogrāfiskās bedres* dēļ (saistībā ar 90-to gadu zemo dzimstību) un pēdējo gadu būtiskās emigrācijas dēļ, jo emigrēja pārsvarā gados jauni cilvēki. Ņemot vērā negatīvās demogrāfijas tendences, turpmākajos gados darbaspēka pieejamības jautājumi, attīstoties ekonomikai, Latvijā kļūs arvien aktuālāki, turklāt šo problēmu tikai nedaudz spēs minimizēt nodarbināto skaita palielināšana darba tirgū, vairāk tirgū iesaistot bezdarbniekus un potenciālo darba tirgus rezervi, kas veidojas no ekonomiski neaktīvajiem iedzīvotājiem (mājsaimnieces/-ki, ilgstoši darbnespējīgas personas u.c.). Ekonomikas ministrijai veicot visu ietekmējošo faktoru modelēšanu ir secināts, ka sākot ar 2018.gadu darbaspēka piedāvājums ekonomikā var būt mazāks nekā pieprasījums.

4.attēls

**Iedzīvotāju skaits**

(miljonos)

Ilgtermiņā migrācijai būs nozīmīgākā loma lejupslīdošās demogrāfijas negatīvo seku mazināšanai. Pie tam, lai nodrošinātu ekonomikas izaugsmes mērķu sasniegšanu, nepieciešama skaidri definēta ilgtermiņa migrācijas stratēģija, kur galvenie uzsvari būtu uz Latvijas valsts piederīgo reemigrācijas veicināšanu un imigrācijas mehānismu izveidi, kas ilgtermiņā nodrošinātu ne tikai darbaspēka kvantitatīvā jautājuma risināšanu, bet būtu vērsta arī uz tā kvalitātes jautājumu risināšanu. Darbaspēka trūkums bez izsvērtas migrācijas politikas var kļūt par izaugsmi bremzējošu faktoru.

Atsevišķās nozarēs un profesijās darbaspēka novecošanās var radīt problēmas jau tuvākā nākotnē, jo darba tirgū var pietrūkt speciālistu ar atbilstošu izglītību un prasmēm, kuri varētu aizvietot to darbaspēku, kas atstāj aktīvo daba tirgu (dodas pensijā). Tās ir profesijas, kuras iepriekšējos 5-10 gados jauniešiem dažādu iemeslu dēļ nelikās pievilcīgas un tāpēc samazinājās studējošo skaits tajās.

Piemēram, 2011. gadā apstrādes rūpniecībā bija nodarbināti 114,4 tūkst. iedzīvotāju. Nozarē nodarbināto vidējais vecums bija aptuveni 42 gadi, kas kopumā neliecina par būtisku darbaspēka vecumstruktūras asimetriju un darbaspēka novecošanos kā problēmu nozarē kopumā. Vienlaikus gluži citāda aina vērojama atsevišķu jomu un kvalifikācijas speciālistu grupu ietvaros. 2011. gadā aptuveni puse (46%) no apstrādes rūpniecībā nodarbinātajiem augstākās kvalifikācijas inženierzinātņu jomas speciālistiem (veido aptuveni 5% no nozarē nodarbinātajiem) bija vecumā virs 50 gadiem, bet 20% bija pirmspensijas un pensijas vecumā (virs 60 gadiem). Inženierzinātņu vecāko speciālistu vidējais vecums bija 49 gadi, kas ir par 4 gadiem augstāks nekā vidējais rādītājs tautsaimniecībā. Tas norāda uz atbilstošās kvalifikācijas darbaspēka pastiprinātu novecošanos un piedāvājuma straujāku samazināšanos nākotnē.

Galvenās problēmas, kuras iezīmējas nākotnē, skar galvenokārt dabas un inženierzinātņu jomu speciālistus (gan vidējās gan augstākās izglītības līmenī), jo jaunieši dažādu iemesli dēļ, ne labprāt izvēlas šos studiju virzienus. Problēmu nevar atrisināt tikai ar budžeta vietu skaita palielināšanu, bet nepieciešami arī uzlabojumi vispārējā izglītībā, lai paaugstinātu jauniešu zināšanas eksaktos priekšmetos un palielinātu bērnu interesi par tiem.

5.attēls

|  |  |
| --- | --- |
| **Zinātnes un inženierzinātņu jomas vecāko speciālistu** **vecumstruktūra**, 2011.gadā, %, | **Apstrādes rūpniecībā nodarbināto Inženierzinātņu jomas vecāko speciālistu** **vecumstruktūra**, 2011.gadā, % |
|  |  |

Darbaspēka kvalifikācijas neatbilstība darba tirgus pieprasījumam parasti ir viens no būtiskākajiem strukturālā darbaspēka deficīta un bezdarba veidošanās iemesliem. Pašreizējā situācijā vēl ir pāragri runāt par strukturālā bezdarba nopietniem draudiem. Bezdarbam ir izteikti ciklisks raksturs. Tomēr, ar laiku, nepievēršot uzmanību atsevišķām tendencēm, strukturālais bezdarbs var kļūt par nopietnu problēmu un šķērsli pārejai uz augsti tehnoloģisko produktu ražošanu. Piemēram, kā liecina Konjunktūras apsekojumu (CSP regulārie apsekojumi) rezultāti, pakāpeniski palielinās to respondentu skaits, kuri darbaspēka trūkumu atzīmē kā ražošanu ierobežojošu faktoru. Jāatzīmē, ka rūpniecības un būvniecības uzņēmumos šo ierobežojošo faktoru procentuāli min divas reizes vairāk uzņēmēju nekā pakalpojumu sfērā darbojošies. Pie tam, strukturālā bezdarba dinamiku negatīvi var ietekmēt arī darbaspēka novecošanās.

Nākotnē profesionālajai izglītībai ir jāspēj nodrošināt gan atbilstošu kvantitāti, gan kvalitāti. Tehnoloģiskais progress un jaunu produktu un pakalpojumu parādīšanās ir sekmējusi straujākas prasmju pieprasījuma izmaiņas un jaunu prasmju pieprasījuma veidošanos. Tādēļ zināšanas, kas bija pieprasītas darba tirgū pirms pieciem gadiem, var nebūt vairs aktuālas šodien. Diemžēl izmaiņas prasmju piedāvājumā bieži vien ir lēnākas. Izglītības sistēmas neelastība, gausa iesaistīšanās mūžizglītībā (kā darba devēju tā darba ņēmēju neatsaucības dēļ) ir tikai daži no faktoriem, kas kavē prasmju piedāvājuma pielāgošanos pieprasījumam. Tajā pašā laikā kvalitatīva profesionālā izglītība prasa arī atbilstošas izmaksas un piemērotu infrastruktūru. Līdz ar to aktuāls ir jautājums – kā šīs izmaksas sadalīsies starp valsti, indivīdu un komersantiem**.** Profesionālās izglītības ilgtspējīgas reformas gan attiecībā uz saturu, apjomu un izglītības bāzi ir apstāklis, kas var veicināt vai kavēt tautsaimniecības struktūras transformāciju.

Pieaugušo tālāk izglītībai ir jākļūst par patiesu (kvalitatīvu un regulāru ar noteiktu finansējuma mehānismu) mūžizglītības sistēmas sastāvdaļu.

Kā liecina statistiskie dati par pieaugušo iesaistīšanos tālāk izglītībā un prasmju apguvē, tad Latvijas rādītāji 2012.gadā salīdzinājumā ar 2011.gadu ir jūtami uzlabojušies (no 5,1% iesaistītiem apmācībās uz 7,0%). Tomēr arī sasniegtais vēl ir zem ES vidējā rādītāja (9,1%) un tālu atpaliek no citu valstu snieguma. Piemēram, Dānijā tas bija 28,8%, Zviedrijā 25,9% un Somijā 24,3%.

Jāatzīmē, ka arī izglītības iestādēm (galvenokārt vidējās un augstākās profesionālās) būtu jānes atbildība par savu absolventu vai citu ieinteresēto regulāru tālāk izglītošanu par modernām tehnoloģiskām un vadības izmaiņām atbilstoši savam profilam, kur jau šobrīd ir noteikts augstākās izglītības iestāžu pienākums uzkrāt informāciju par absolventu karjeras attīstību. Šajā gadījumā svarīgs ir jautājums par atbilstoša stimulu un atbalsta instrumentu atrašanu, lai panāktu lielāku darba devēju un ņēmēju atsaucību.

Sava loma tālākizglītības jomā ir Nodarbinātības valsts aģentūrai (NVA). Tās galvenais uzdevums ir bezdarbnieku un bezdarba riskam pakļauto personu nodrošināšana ar operatīvu informāciju par aktualitātēm darba tirgū, šo personu prasmju un spēju uzlabošana un integrēšana darba tirgū caur dažādiem aktīvās darba tirgus politikas pasākumiem..

Uz 2012.gada beigām aptuveni 50% no visiem reģistrētajiem bezdarbniekiem bija ar visai zemu izglītības līmeni (ekonomiski aktīvo iedzīvotāju kopskaitā cilvēku ar zemo izglītību īpatsvars sastāda 33%), 37% bija ar arodizglītību vai profesionālo vidējo izglītību (36%) un 12% ar augstāko izglītību (31%).

NVA organizē apmācību programmas gan reģistrētajiem bezdarbniekiem un darba meklētājiem, gan nodarbinātām personām vecumā 25 gadi un vairāk. Apmācību jomas, izglītības programmas, profesijas un sociālās un profesionālās pamatprasmes, kurās atbilstoši darba tirgus pieprasījumam un tautsaimniecības nozaru attīstības prognozēm nepieciešams veikt bezdarbnieku, darba meklētāju un bezdarba riskam pakļauto personu apmācību [[11]](#footnote-11) ne retāk kā reizi gadā nosaka labklājības ministra izveidota starpinstitūciju komisija, kurā darbojas valsts pārvaldes, darba devēju organizāciju, arodbiedrību un citu nozaru eksperti.

## 2.2. Produktu tirgi[[12]](#footnote-12)

Produktu tirgus attīstību primāri nosaka uzņēmējdarbības vide, kuras raksturošanai var izmantot vairākus starptautiski salīdzināmus novērtējumus, piemēram, Globālās konkurētspējas indekss vai Pasaules Bankas Doing Business indekss. Ņemot vērā indeksu izstrādē veikto analīzi ir identificējamie tie uzņēmējdarbības vides aspekti, kas rada būtiskāko ietekmi uz produktu tirgu attīstību.

Kā svarīgākais aspekts ir jāmin publiskās un uzņēmējdarbības infrastruktūras kvalitāte. Šo aspektu analizē gan Globālās konkurētspējas indekss, gan Latvijas konkurētspējas novērtējums. Ziņojumu novērtējumi parāda, ka būtisks izaicinājums produktu tirgū ir publiskās infrastruktūras kvalitāte un ar to saistītās loģistikas izmaksas, gan veicot izejvielu piegādi, gan arī veicot gala produktu pārvadāšanu. Savukārt uzņēmējdarbības infrastruktūras kvalitāte ir identificēta kā problēma gan no uzņēmumu un to pārstāvošo organizāciju, gan pašvaldību puses.

Lai noskaidrotu situāciju attiecībā uz industriālajām teritorijām nacionālas un reģionālas nozīmes attīstības centru pašvaldībās, VARAM 2012.gada jūlijā – novembrī veica šo pašvaldību aptauju. Aptaujas ietvaros tika secināts, ka esošās un/vai perspektīvās industriālās zonas ir visās 30 pašvaldībās, un katrā no tām ir brīvas platības, kuras varētu izmantot komersanti**,** kas vēlas uzsākt vai paplašināt uzņēmējdarbību attiecīgajā pašvaldībā (t.i. ir platības, kas varētu tikt izmantotas jaunu industriālo zonu izveidei/esošo paplašināšanai). Aptaujas ietvaros tika noskaidrots, ka būtiskākie trūkumi esošajai industriālo zonu infrastruktūrai ir nesakārtoti pievadceļi un nepilnīgas inženierkomunikācijas (ūdensapgāde, kanalizācija, siltumapgāde, gāze, nepietiekamas elektroenerģijas jaudas, interneta pieejamība u.tml.).

6.attēls

**Reģionālo un nacionālo attīstības centru industriālo zonu pieejamība[[13]](#footnote-13)**

Industriala karte_04122012

Kā liecina VAS „Latvijas valsts ceļi” dati, 25% jeb 2 069 km valsts autoceļu ar melno segumu 2010.gadā bija klasificējami kā sabrukuši un tiem ir nepieciešama pilnīga segas rekonstrukcija (2009.gadā - 22% jeb 1 865 km)[[14]](#footnote-14). Labā vai ļoti labā stāvoklī ir tikai 32% galveno autoceļu, 22% reģionālo autoceļu un 23% vietējo autoceļu. Valsts akciju sabiedrības „Latvijas Valsts ceļi” veiktie autoceļu ikgadējās apsekošanas rezultāti apliecina, ka kopumā valsts autoceļu stāvoklis gadu no gada turpina pasliktināties.[[15]](#footnote-15) Situācija ar pašvaldību autoceļiem un ielām ir līdzīga kā ar valsts autoceļiem. Valsts atbalsts – mērķdotācija pašvaldību autoceļiem un ielām 2012.gadā ir 413 LVL gadā uz 1 kilometru. Lielākā daļa piešķirtā finansējuma tiek izlietota pašvaldību autoceļu ikdienas uzturēšanai (t.sk. bedrīšu remontam), līdz ar to ceļu stāvokļa uzlabošanai atliek pavisam niecīgs finansējums.[[16]](#footnote-16)

Kā otrais aspekts produktu tirgū ir minams inovācijas sniegums - neapmierinošā inovācijas sistēmas infrastruktūras kvalitāte, jaunu inovatīvu uzņēmumu veidošanās trūkums, kas ir cieši sasaistīts ar kopējo zemo uzņēmējdarbības aktivitāti un rūpniecības zemo īpatsvaru tautsaimniecībā un darbību zemo izmaksu segmentos. Eiropas Komisijas publicētais inovācijas snieguma pētījums 2013 (*Innovation Union Scoreboard 2013*)[[17]](#footnote-17) uzrāda būtiskas nepilnības inovācijas jomā. Ziņojumā ir identificēts, ka inovācijas sniegums Latvijā ir nenozīmīgs tādās analīzes dimensijās kā pētniecības kapacitāte un ekselence vai uzņēmumu un pētniecības sektoru sadarbība. Latvijas Konkurētspējas novērtējumā 2011[[18]](#footnote-18) attiecībā uz inovācijas sistēmas infrastruktūru tiek norādīts, ka tā ir neapmierinoša, ko pastiprina fakts, ka ir identificēta nepietiekama sadarbība starp inovācijas procesā iesaistītajām pusēm – augstskolām, pētniecības institūcijām un uzņēmumiem.

Kā trešais aspekts ir minams publiskā sektora kvalitāte un efektivitāte, īpaši jomas, kas attiecināmas uz tiesību sistēmu un likumdošanas kvalitāti. Latvijas konkurētspējas ziņojumā ir secināts, ka tiesību aktu sistēma kopumā tiek vērtēta kā negatīva, kas rezultējas ar investīciju ieplūdes kavēšanu, kā arī pieļauj nepamatotu ekonomisko resursu sadali, kas kavē ekonomikas konkurētspēju.

## 2.3.Finanšu tirgus

Ekonomikas attīstība un strukturālā transformācija, kas vērsta uz ekonomikas funkcionēšanas modeļa kvalitatīvas pilnveidošanas priekšnosacījums ir attīstīts stabils un efektīvi funkcionējošs finanšu tirgus.

Lai gan Latvijas finanšu tirgus ir stabilizējies, tomēr tautsaimniecības kreditēšanas procesa atjaunošanās notiek ļoti lēni. Banku piesardzīgo attieksmi lielā mērā iespaido arī procesi eiro zonas valstīs, kas saistīti ar parādu krīzi. No otras puses Latvijas komersantu augstās parādsaistības un nepietiekamais pašu kapitāla apjoms palielina kredītsaistību riskus.

Bez tam, jāņem vērā, ka Latvijā finanšu tirgū izteikti dominē banku sektors kamēr citi alternatīvie tirgus segmenti ir vēsturiski vāji attīstīti. Šie apstākļi ir viens no būtiskākajiem ierobežojumiem investīcijām ražošanas pārstrukturizācijai un modernizācijai.

Tāpēc, lai atvieglotu piekļuvi finansēm un mazinātu komersantu tradicionāli lielu atkarību no banku finansējuma (kredītiem) ir nepieciešams paplašināt un pilnveidot alternatīvus investīciju finansēšanas avotus, piemēram, riska kapitāla investīcija, biznesa eņģeļi u.c.

# Galvenie šķēršļi produktu ražošanas uzsākšanai un paplašināšanai

Eksportspējīgāko nišu un produktu un pakalpojumu ar augstāku pievienotās vērtības potenciālu noteikšana un padziļināta ražotāju analīze tika veikta, lai identificētu galvenos šķēršļus un nepilnības, kas traucē komersantiempaplašināt esošo produktu ražošanu un pakalpojumu sniegšanu vai uzsākt jaunu, produktivitātes ķēdē augstāk novietotu produktu ražošanu vai pakalpojumu sniegšanu ar augstāku pievienoto vērtību, tādējādi paaugstinot Latvijas tautsaimniecības eksporta ienesīgumu un līdz ar to kopējo tautsaimniecības produktivitāti.

## 3.1. Tirgus un valsts nepilnību identificēšanas analīzes ietvars

Lai identificētu tirgus un valsts nepilnības, ir jānovērtē strukturālās transformācijas iespējas. Tāpēc tika veikta eksportspējīgāko nišu un produktu un pakalpojumu ar augstāku pievienotās vērtības potenciālu noteikšana un padziļināta ražotāju analīze, balstoties uz Latvijas konkurētspējas ziņojuma 2011.gadam padziļinātā pētījuma „Preču telpas analīze un strukturālās transformācijas iespējas Latvijā” rezultātiem.

Latvijas konkurētspējas ziņojuma pētījums balstās uz R. Hausmana un B. Klingera (Hausmann and Klinger (2006)), kā arī R. Hausmana, Dž. Hvanga un D. Rodrika (Hausmann, Hwang and Rodrik (2005)) izstrādāto metodoloģiju (turpmāk ­- H-K metodoloģija). Tās galvenā priekšrocība, salīdzinot ar citām pieejām, ir iespēja novērtēt Latvijas ražošanas diversifikācijas potenciālu un iespējas pāriet uz augstākās pievienotās vērtības produktu ražošanu, ņemot vērā esošo eksporta struktūru un ražošanas salīdzinošās priekšrocības, bez nepieciešamības veikt apjomīgus aprēķinus citiem konkurētspējas rādītājiem.

Atbilstoši Nacionālās industriālās politikas vadlīnijām, ļoti svarīgs ir analīzes solis – strukturālās transformācijas galveno institucionālo un nozaru specifisko šķēršļu noteikšana. Kā minēts iepriekš, tad atbilstoši pamatprincipam galvenais nav noteikt lielākos nozaru „čempionus” (*picking winners*), bet konstatēt apstākļus, kas kavē pāreju uz jaunām augstāka eksporta ienesīguma aktivitātēm. Tāpēc pēc H-K metodoloģijas atrastajam eksportspējīgāko produktu sarakstam tika identificēti tie komersanti**,** kuri ražo vai ir potenciāls ražot šos produktus.

Pēc tam dialogā ar lielākajām nozaru asociācijām tika izvērtēti H-K metodoloģijas analīzes rezultāti (produktu un uzņēmumu saraksti), iegūstot viedokli par eksportējamo produktu saistību ar Latvijas ekonomiku. Īpaši svarīgi tas bija, ņemot vērā lielo tranzīteksporta daļu Latvijas eksporta struktūrā.

Tālāk sekojošās intervijās ar komersantiem tika iegūta informācija par dažādiem uzņēmējdarbības aspektiem, kas ir būtiski konkurētspējas nodrošināšanai. Intervijas jautājumi tika balstīti uz M.Portera piecu spēku ekonomisko koncepciju[[19]](#footnote-19) un kritisko veiksmes faktoru ekonomisko koncepciju[[20]](#footnote-20).

Intervijas rezultātu analīze atklāja galvenos šķēršļus un nepilnības, kas traucē paplašināt esošo produktu ražošanu un pakalpojumu sniegšanu vai uzsākt jaunu produktivitātes ķēdē augstāk novietotu produktu ražošanu vai pakalpojumu sniegšanu.

Plašāks analīzes metodes un veikto secīgo soļu apraksts ir ietverts 1.pielikumā.

## 3.2. Analīzes secinājumi

Interviju laikā ir identificētas vairākas konkurētspējas priekšrocības un trūkumi, kuri ir praktiski līdzvērtīgi visos intervējamos uzņēmumos neatkarīgi no to lieluma, vērtējot pēc darbinieku skaita, pārstāvētās nozares vai produkta tipa (starpprodukts vai gala produkts).

### 3.2.1. Latvijas uzņēmumu salīdzinošās priekšrocības

* Kā pirmā ir identificēta **cenas priekšrocība**. Latvijas uzņēmumu galvenā priekšrocība ir piedāvāt produktu vai pakalpojumu ar cenu, kas ir zemāka par galveno reģiona vai pasaules konkurentu cenu, vai arī ir atbilstoša pircēju gaidām par produkcijas cenu.
* Sekojoša un cieši saistīta ar cenas priekšrocību ir **kvalitātes priekšrocība**, kas nozīmē, ka pie minētā cenu līmeņa Latvijas ražotāju produkti ir ar līdzvērtīgu vai augstāku kvalitātes līmeni. Jāatzīmē, ka šāda priekšrocība dominē arī citās Eiropas valstīs, turpretim tādos reģionos kā Āzija vai Neatkarīgo valstu savienības (turpmāk – NVS) valstu grupa šajā priekšrocībā izteikti atpaliek no Eiropas ražotājiem un šobrīd nebūtu uzskatāmi par galvenajiem konkurentiem kvalitātes priekšrocībā.
* Diskusijās ar nozaru asociācijām un uzņēmumu intervijām ir identificēts, ka Latvijas ražotāju priekšrocība, lai arī pastāv atsevišķi izņēmumi, ir saistīta ar **darbību nišas produktu un produkcijas ar augstu pielāgotības pakāpi ražošanā**, kas vienlaikus ir arī vēsturiski attīstīta priekšrocība (specifiskas tirgus zināšanas, vēsturiskas sadarbības saites ar attiecīgo tirgu) standarta produktu ražošanā. Pie tam darbība nišās ir saistīta ar spēju atklāt specifiskās tirgus vajadzības un piedāvāt savu produktu. Šī priekšrocība garantē darbību jomās, kur standarta risinājumi nav piemērojami specifisku ražošanas apstākļu dēļ, kā rezultātā ir nepieciešams piedāvāt standarta produkcijai atbilstošu, bet specifiski pielāgotu produktu.
* Izveidojušās ražošanas jaudas un **lielā elastība** nozīmē arī to, ka uzņēmumi ir elastīgi ne tikai produktu piedāvājumā, bet arī ir ļoti elastīgi pasūtījuma apjomā, kas ļauj piesaistīt produktu un pakalpojumu pircējus, kuriem Āzijas reģiona noteiktais minimālais pasūtījuma apjoms ir pārāk liels.
* Priekšrocība „**pasūtījuma piegāde laikā**” no nozares uzņēmumu puses tiek uzsvērta kā īpaši būtiska, kas ļauj konkurēt ar ģeogrāfiski tuviem konkurentiem, bet ar lētākiem resursiem (piemēram, darbaspēka) – Baltkrievija un citas NVS valstis. Veicot pasūtījumu Latvijas ražotājam vai preču iegādi no tiem, Latvijas uzņēmumi garantē un nodrošina, ka prece vai pakalpojums, ievērojot kvalitātes un elastības priekšrocības, tiks piegādāts līgumā noteiktajā laikā.
* No iepriekš minētā, jo īpaši elastības, izriet priekšrocība, kas ir saistīta ar **augstas kvalifikācijas speciālistu esamību** uzņēmumos, kuri spēj nodrošināt pastāvīgu produkta pielāgošanu, atbilstoši klienta prasībām, kā arī nodrošina pastāvīgu un sistemātisku produkta uzlabošanu, ņemot vērā tendences izejvielu tirgū vai pieaugošas prasības pēc labākām produkta īpašībām.
* Visbeidzot, no veiktajām intervijām ar uzņēmumiem izriet, ka attiecībā uz produktiem, jo īpaši tiem, kurus iegādājas gala patērētājs, sāk dominēt tendence, ka ražošanas ģeogrāfiskajai vietai, respektīvi, zīmolam „**ražots ES**”, tiek pievērsta arvien lielāka nozīme un pasūtījumi pie vienādiem vai nedaudz labākiem Āzijas vai NVS ražotāju piedāvājumiem tiek izvietoti pie ES valstu, tostarp Latvijas ražotājiem vai pakalpojumu sniedzējiem.

### 3.2.2. Identificētās tirgus kļūdas

Ekonomikas zinātniskās literatūras avotos ir atrodama vairāku autoru izstrādāta tirgus kļūdu jeb ierobežojumu klasifikācija. Nacionālās industriālās politikas ietvarā tiek izmantots sadalījums, nošķirot sistēmiskos jeb funkcionālos tirgus ierobežojumus (Smita, 2000) un produktu segmentu specifiskos tirgus ierobežojumus. K.Smita savās atziņās funkcionālos tirgus ierobežojumus ir iedalījusi četros apakštipos:

* kapacitātes un spēju ierobežojumi (*capability failures*) – ar šiem ierobežojumiem tiek saprasta ierobežota kompāniju spēja dēļ menedžmenta deficīta, nepietiekošas tehnoloģiju zināšanu un „know-how” esamības uzņēmumā, uzņēmuma iekšienē organizēta apmācības procesa – skat. 3.2.2.1.apakšsadaļu;
* regulējuma ierobežojumi (*framework failure*) – ierobežojumi, kas izriet no valsts likumdošanas, piemēram intelektuālā īpašuma aizsardzības. Kļūda arī ietver sociālās vērtības aspektus, kas nosaka patērētāju uzvedību. – skat. 3.2.2.2.apakšsadaļu;
* sadarbības ierobežojumi (*network failure*) – ierobežojumi, kas izriet no sistēmas locekļu savstarpējās sadarbības ierobežojumiem, piemēram neatbilstoši apjomi kādā no sistēmas dalībnieku pusēm un sadarbības kvalitāte – skat. 3.2.2.3.apakšsadaļu;
* institucionālie ierobežojumi (*institutional failure*) – neatbilstības citos sistēmas dalībniekos, piemēram, universitātēs un zinātniski pētnieciskos institūtos, ierobežota spēja pielāgoties dinamiskām tirgus prasībām – netika identificēti.

Atbilstoši identificētajām konkurētspējas priekšrocībām un veicot interviju analīzi, ir identificēti sekojoši būtiskākie šķēršļi jeb tirgus kļūdas.

#### 3.2.2.1. Kapacitātes un spēju ierobežojumi

**Darba spēka pieejamība un zināšanas.** Šķērslis, kas ir identificēts šobrīd, bet ar ilgtermiņa raksturu, ir nodarbinātības un kvalificēta darbaspēka pieejamība nākotnē. Augsta elastības pakāpe uzņēmumos tiek panākta ar atbilstoša zināšanu līmeņa darbaspēka pieejamību, vienlaikus, atbilstoši respondentu sniegtajiem viedokļiem,, trūkst vidējās profesionālās kvalifikācijas darbaspēks un tā prasmes neatbilst darba tirgus prasībām. Kā īpaši kritiska tiek atzīmēta situācija ar augstākās profesionālās kvalifikācijas speciālistu pieejamību. Respondenti ir norādījuši, ka atsevišķās profesijās, kur speciālistus nesagatavo Latvijas augstākās izglītības sistēmā (piemēram, profesijā „metāla vai ķīmijas tehnologs”) jau šobrīd ir vērojams darbinieku trūkums, jo šajā specialitātē strādā darbinieki pirmspensijas un pensijas vecumā.

**Menedžmenta prasmes un zināšanas**. Saistīts ar kvalificēta darba spēka pieejamību ir šķērslis, kas ir identificēts attiecībā uz uzņēmuma vadības, īpašnieku un atbildīgo speciālistu zināšanām un prasmēm. No respondentu atbildēm ir identificēts, ka uzņēmumu tālākas darbības attīstībai, jo īpaši motivācijai pāriet uz jaunu produktu ar augstāku pievienoto vērtību ražošanu vai jauna uzņēmuma attīstības līmeņa sasniegšanai ir nepieciešams uzlabot tādas prasmes, kā pārdošana, riska un kvalitātes vadība, finanšu plānošana un vadība, dizaina procesa vadība, bet jo īpaši ražošanas procesa vadība un optimizācija. Šādu prasmju un zināšanu iegūšana veicinātu uzņēmumu izaugsmi un nostiprināšanos nišas tirgos.

**Ierobežota piekļuve finansējumam**. Aptaujas laikā respondenti ir norādījuši, ka darbība, kas izriet no elastības priekšrocībām (produktu pielāgošana un apjoma elastība) ir saistīta ar problemātiku piekļūt komercbanku sektora finanšu instrumentiem. Kā kritiska tiek norādīta komercbanku speciālistu spēja izvērtēt biznesa specifiku, jo īpaši apstākļus, ka pasūtījumi nav ilgtermiņa un naudas plūsma ir mainīga un neprognozējama vidējā termiņā vai ilgtermiņā. Līdz ar to uzņēmumam tiek piedāvāts reālajām vajadzībām neatbilstošs pakalpojumu loks, vai arī uzņēmumam tiek piemērota paaugstināta riska procenta komponente, palielinot maksu par finanšu līdzekļiem, vai arī tiek atteikts bankas finansējums, jo pārāk lielo faktoru variācijas ietekmē finanšu iestāde nav spējīga izvērtēt uzņēmuma finanšu stāvokli un attīstības perspektīvas. Vienlaikus ir identificēts, ka respondentiem, turpinot eksporta risku diversifikāciju un pāreju uz jaunu, jo īpaši trešo valstu eksporta tirgu apgūšanu, palielinās riski saistīti ar eksporta darījumiem, kā arī palielinās naudas plūsmas aprites laiks, jo trešo valstu tirgos tipisks darījumu veids ir ar atmaksas termiņu līdz 120 dienām.

**Ierobežots industriālo zonu un telpu piedāvājums**. Identificētais šķērslis ir attiecināms uz reģionālo dimensiju un uz uzņēmumiem, kas pāriet no inkubācijas darbības posma uz stabilas izaugsmes darbības posmu. Izvērtējot respondentu sniegto informāciju ir secināms, ka primāri ārpus Rīgas aglomerācijas robežām nav pieejams kvalitatīvs industriālo teritoriju un telpu piedāvājums. Savukārt respondenti no reģioniem, kas neietilpst bijušo industriālo objektu zonā, tipiski saskaras ar kvalitatīvas industriālās infrastruktūras nodrošinājuma problēmu, kas sevī ietver pievedceļus, elektrību, gāzi, komunikāciju u.c. pakalpojumus.

**Jaunu tirgu apgūšanas izmaksas**. Respondenti ir identificējuši, ka tālākai uzņēmumu attīstībai ir nepieciešams plašāk izmantot iegūto eksporta potenciālu, paplašinot darbību arvien jaunos eksporta tirgos. Tomēr sadarbības partneru apzināšana, piedaloties izstādēs, individuālos biznesa braucienos, valsts amatpersonu vizītēs, ietver sevī salīdzinoši lielus finanšu līdzekļus, kuru atdeve ne vienmēr ir vērtējama lietderīgi, tāpēc pastāv identificētais šķērslis, kas pie esoša eksporta potenciāla, riska neuzņemšanās attiecībā uz tirgus apgūšanas izmaksu palielināšanu, neļauj vēl vairāk paplašināt ekonomikas eksporta apjomu.

#### 3.2.2.2. Regulējuma ierobežojums

**Regulējuma slogs eksporta tirgos**. Nākošais identificētais šķērslis ir saistīts ar regulējumu. Respondentu atbildes liecina, ka ir novērojams arvien lielāks kopējais regulējuma apjoms, gan Eiropas Savienības dalībvalstīs, gan trešo valstu eksporta tirgos. Respondenti ir norādījuši, ka eksporta tirgos, jo īpaši trešo valstu, un attiecībā uz reglamentētajām produktu grupām, pircēji pieprasa katram eksporta tirgum specifiskas produkta reģistrācijas un kvalitātes nodrošināšanas prasības, kas palielina izmaksas, kas saistītas ar jauna produkta ieiešanu tirgū, kā arī esošo produktu ražošanas izmaksas, kurās arvien nozīmīgāku lomu sāk ieņemt kvalitātes pārbaužu un laboratorisko izmeklējumu izmaksas

**Izmaksu, jo īpaši enerģijas sadārdzinājums**. Kā kritisks šķērslis vidējā termiņā pēc respondentu sniegtās informācijas ir identificējams risks cenas priekšrocības uzturēšanai pie nosacījuma, ka ir paredzams dažādu resursu izmaksu sadārdzinājums. Pie nosacījuma, ka izejvielu bāze uzņēmumiem, kas darbojas reģionā un veido tiešo konkurenci ir viena un tā pati, līdz ar to izmaksu kāpums būs līdzvērtīgs visiem uzņēmumiem, būtiski būs izvērtēt pārējo resursu, jo īpaši enerģijas resursu izmaksu kāpuma ietekmi uz cenas priekšrocības saglabāšanu. Pēc respondentu sniegtās informācijas, valsts radītais OIK enerģijas izmaksu sadārdzinājums rada situāciju, ka energoresursu izmaksas gala produktā, sastāda lielāku īpatsvaru nekā reģiona konkurentiem.

#### 3.2.2.3. Sadarbības ierobežojums

**Sadarbība ar zinātnes sektoru produktu izstrādē.** Lai uzturētu identificētās priekšrocības, kas ir saistītas ar darbību nišas produktu tirgū, bez augstas kvalifikācijas darbaspēka pieejamības ir nepieciešams arī veikt ievērojamas investīcijas jaunu produktu un esošo produktu lētāku un kvalitatīvāku analoga produktu izstrādē. Respondentu sniegtā informācija ļauj identificēt, ka uzņēmumi veic nozīmīgus iekšējos «*in-house*» ieguldījumus produktu izstrādē, vienlaikus ir izrietošs secinājums, ka pamatā respondentu sadarbība ar zinātniskajām organizācijām un institūcijām ir vāji attīstīta, un ir neregulāra, vai apstākļu radīta.

# Eksportspējīgāko produktu ražotāju un pakalpojumu sniedzēju SVID analīze

1.tabula

|  |  |
| --- | --- |
| Stiprās puses | Vājās puses |
| Ražošanas aspekti   * Elastīgs darba tirgus un zemas darba spēka izmaksas * Elastīgi ražošanas apjomi * Garantēts pasūtījuma piegādes laiks (īpašas konkurences priekšrocības sadarbībā ar austrumu kaimiņiem - Baltkrieviju un citām NVS valstīm) * Iespējas izmantot zīmolu „ražots ES” * Labi sakaru un IT infrastruktūra rūpnieciskos centros, * Attīstīta loģistika, * Attīstīta starptautisko pārvadājumu nozare, pateicoties ostām un atbilstošai infrastruktūrai * Ātra, lēta un vienkāršota biznesa uzsākšana   Ienesīguma (produktivitātes) aspekti   * Spēja pielāgoties specifiskām tirgus vajadzībām (piedāvāt nišas produktus) | **Ražošanas aspekti**   * Zema biznesa kultūra un izglītotība   + liels ēnu ekonomikas īpatsvars   + tiesu sistēmas vājums   + korupcija   + vājas menedžmenta un marketinga zināšanas, uzņēmumu attīstības stratēģiju trūkums * Zema publiskās un uzņēmējdarbības infrastruktūras kvalitāte reģionos * Mazi ražošanas mērogs (apjomi) * Finanšu tirgus nepilnības:   + ļoti piesardzīgs un rūpniecībai nelabvēlīgas kreditēšanas tendences;   + neattīstīts kapitāla tirgus * Augstas jaunu tirgu apgūšanas izmaksas (galvenokārt regulējuma apjoma pieauguma dēļ, kā Eiropas Savienības dalībvalstīs, tā trešo valstu eksporta tirgos)   **Ienesīguma (produktivitātes) aspekti**   * Ekonomiskās priekšrocības ir galvenokārt lētā darbaspēka un atbilstoši zemo ienākumu nozarēs (eksporta struktūrā pārsvarā ir zemo vai vidēji zemo tehnoloģiju nozaru produkcija, tāpēc eksporta ienesīgums ir zems) * Vāji attīstīti klasteri * Neapmierinošs inovācijas sniegums:   + maza komersantu motivācija veikt inovācijas un ieguldīt līdzekļus P&A;   + vāja komersantu un zinātnieku sadarbība;   + slikta pētījumu komercializācija; * Nekvalitatīvs un ne vienmēr atbilstošs pieprasījumam izglītības piedāvājums (īpaši vidējās un augstākā profesionālās) * Mūžizglītības vājais piedāvājums (pieaugušo tālākapmācība) |
| Iespējas | **Draudi** |
| * Uzlabot reģionu kapacitāti ražīgo investīciju piesaistē * Paaugstināt Latvijas ražotāju spēju iekļauties starptautiskās vērtību un piegādes ķēdēs, t.sk., nišas produktu ražošanā:   + paaugstinot pārējās pasaules uzticību Latvijas biznesam, uzlabojot biznesa kultūru un ražošanas procesa vadības un optimizācijas prasmes;   + attīstot spēcīgus klasterus, lai stiprinātu starpnozaru saites un mazinātu produktu diversifikācijas izmaksas;   + nodrošinot stabilu makroekonomisko vidi * Mazināt komersantu izdevumus, kas saistīti ar publiskās infrastruktūras nepilnību novēršanu, biznesa infrastruktūras veidošanu, energoresursu sadārdzināšanos, ieiešanu jaunos tirgos u.tml. * Uzlabot izglītības sistēmas piedāvājumu, optimizējot profesionālās izglītības proporcijas starp vidējo, augstāko un pēc studiju apmācībām * Ieviest darba devēju lielākas ieinteresētības līdzfinansēt darbinieku apmācības, radot stimulu mehānismus * Stimulēt tehnoloģiju pārnesi un inovāciju, koncentrējoties uz izmaksu un risku mazināšanu, kā arī sadarbības veicināšanu. * Palielināt produkta vērtību, izmantojot Latvijas radošās industrijas potenciālu * Stiprināt radošo industriju un tradicionālo nozaru sinerģiju, t.sk. dažādu nozaru klasteru sadarbību * Veicināt netehnoloģisko inovāciju potenciāla attīstību un inovācijas pakalpojumu sektorā | * Konkurētspējas zaudēšana zemo izmaksu sektoros var notikt straujāk nekā konkurētspējas priekšrocību nostiprināšana augstākas pievienotās vērtības tehnoloģiski attīstītāku produktu ražošanā, ņemot vērā:   + strauji augošās jaunās industriālās valstis ar izteikti lētā darbaspēka priekšrocībām;   + iespējamo straujo darba spēka izmaksu pieaugumu, saistībā ar attīstīto ES dalībvalstu darba tirgus augsto konkurētspēju darbaspēka piesaistē;   + aktīva industriālā politika daudzās pasaules valstīs, kurām ir lielākas politikas finansējuma iespējas, kā arī neizslēdzot tajā slēptos vai atklātos protekcionisma elementus; * Iespējamās izmaiņas pasaules valūtas sistēmās * Nenotiek būtiski uzlabojumi globālos finanšu tirgos * Stagnācija galvenajās Latvijas ārējās tirdzniecības partnervalstīs * Politiskie riski * Demogrāfiskās situācijas neuzlabošanās |

# Nacionālās industriālās politikas izaicinājumi

Rezumējot iepriekš minētajās nodaļās ietverto analīzi, var secināt, ka svarīgākie Nacionālās industriālās politikas izaicinājumu uz kuriem būtu vēršama valsts aktīva rīcība ir:

* **Finansējuma ierobežojumi.** Krīzei ir bijusi ilgstoša ietekme uz finanšu tirgus stāvokli, ietekmējot gan investoru, gan aizdevēju apjomu samazinājumā. Pašlaik situācija finanšu tirgū ir stabilizējusies, tomēr kreditēšanas apjomi joprojām ir ļoti zemā līmenī, kas lielā mērā ir saistīts ar finanšu tirgus pastiprinātu risku uztveri kā no aizdevēju tā no aizņēmēju puses. Ierobežotās iespējas piekļuvei finansējumam daudziem uzņēmumiem kļūst par nozīmīgu investēšanas un attīstības šķērsli.

Lai atvieglotu piekļuvi finansēm un mazinātu komersantu tradicionāli lielu atkarību no banku finansējuma (kredītiem) ir nepieciešams paplašināt un pilnveidot alternatīvus investīciju finansēšanas avotus.

* **Darba spēka izmaksas un cenu konkurētspēja**. Darbaspēka izmaksas ir dominējošais konkurētspējas faktors, kas atspoguļojas rūpniecības un eksporta groza struktūrā.

Darba tirgus liberalizācijas un darbaspēka starptautiskās mobilitātes apstākļos uzturēt lēta darbaspēka priekšrocības ilgstoši nebūs iespējams un darba spēka izmaksu pieaugums var kļūt par šķērsli ražotāju konkurētspējai iekšējā un ārējos tirgos.

Lai mazinātu darbaspēka izmaksu pieauguma ietekmi uz Latvijas ražotāju konkurētspēju ir nepieciešams veidot konkurētspējīgu nodokļu sistēmu, kā arī sniegt valsts atbalstu jebkurā jomā, kas saistīta ar izmaksu samazināšanu ražošanas resursiem. Tādejādi daļēji vai pilnībā kompensējot komersantiem izmaksas, kas ir saistītas gan ar darbinieku profesionālo prasmju pilnveidošanu, infrastruktūras izveidošanu, energoresursu izmaksām u.tml.

* **Zema produktivitāte un vājš inovācijas sniegums**. Latvijas rūpniecības produktivitātes līmenis būtiski atpaliek no ES vidējā līmeņa. Pašreizējā zemā inovācijas absorbcija mazina iespējas panākt ātru situācijas uzlabošanos. Arī tehnoloģiju attīstību ietekmē globalizācijas procesi, kas saistīti ar konkurētspējas priekšrocībām.

Lai kāpinātu produktivitāti inovācijas process ir jāsaista ar salīdzinošo priekšrocību veidošanu, it īpaši Latvijai identificētajos perspektīvajos produktu tirgos. Tāpēc sākotnējā periodā īpaši svarīga ir valsts izdevumu daļas palielināšana inovācijai un komersantu motivācijas veidošanai, lai ieinteresētu arvien vairāk ieguldīt tehnoloģijās, dizaina procesā un pētniecībā un attīstībā. Atbalsta instrumentiem jākoncentrējas uz izmaksu un riska mazināšanu, sadarbības veicināšanu un prasmju pilnveidošanu.

* **Starptautiskā biznesa transformācija**. Starptautiskā biznesa transformācija raksturojas ar tā saukto vērtības ķēžu veidošanos, kas ietver ražošanas fragmentāciju, biznesa ģeogrāfisko pārnesi, nepieciešamību pēc jauniem ražošanas koordinācijas un reintegrācijas modeļiem, kas pamatojas jauno biznesa konkurētspējas priekšrocību esamībā un pārvaldībā. Tādejādi šī jaunā biznesa modeļa apzināšana un veidošana ir svarīgs priekšnosacījums ceļā uz augstāku ražošanas produktivitāti.

Lai nodrošinātu Latvijas konkurētspējas priekšrocību attīstību nepieciešams veicināt iekšējo un ārējo partnerību, ieiešanu starptautiskajās ražošanas un piegādes ķēdēs dažādos veidos, atbalstot klasteru veidošanos, uzlabojot vadības prasmes, piesaistot ĀTI, vienlaikus aktīvi sevi piedāvājot globālajā tirgū, veidojot efektīvu un tīru biznesa vidi, attīstītu infrastruktūru un būt gataviem pārmaiņām.

* **Demogrāfiskā situācija (darbaspēka novecošanās).** Pasliktinās Latvijas demogrāfiskā situācija, kas raksturojas ar iedzīvotāju skaita samazināšanos un iedzīvotāju novecošanos, ko pēdējā laikā jūtami ietekmē arī emigrācija. Šādas tendences būtiski ietekmē situāciju darba tirgū – samazinās iedzīvotāju skaits darbaspējīgā vecumā, kā arī strādājošo vecuma struktūrā palielinās gados vecāku darbinieku daļa. Rūpniecības modernizācija, kā pamatā ir jauno tehnoloģiju attīstība izvirza lielākas prasības darbaspēka kvalitātei un profesionālai mobilitātei. Kvalificētā darbaspēka pieejamība kļūst par nozīmīgu ražošanas attīstības faktoru.

Lai mazinātu demogrāfisko izmaiņu negatīvo ietekmi uz rūpniecības attīstību un ražošanas modernizāciju ir nepieciešams veicināt profesionālās izglītības un mūžizglītības sistēmas attīstību, nodrošinot darbaspēka piedāvājuma atbilstību pieprasījumam, lielāku uzsvaru liekot uz strādājošo prasmju pilnveidošanu un profesionālās mobilitātes paaugstināšanu. Pasākumiem jābūt regulāriem ar noteiktu valsts atbalstu, kā arī ar darba devēju un darba ņēmēju ieinteresētību.

# Nacionālās industriālās politikas mērķis un rezultatīvie rādītāji

**Latvijas Nacionālās industriālās politikas mērķis ir**: veicināt ekonomikas strukturālās izmaiņas par labu preču un pakalpojumu ar augstāku pievienoto vērtību ražošanai, t.sk. rūpniecības lomas palielināšanai, rūpniecības un pakalpojumu modernizācijai un eksporta sarežģītības attīstībai.

Lai sasniegtu definēto mērķi modernas industriālās politikas ietvaros tiek noteikti sekojoši **sasniedzami politikas rezultatīvie rādītāji**:

* apstrādes rūpniecības īpatsvars iekšzemes kopproduktā 2020.gadā sasniedz 20% (2011.gadā – 14,1%, 2016.gadā – 17,4%);
* apstrādes rūpniecības produktivitātes pieaugums 2020.gadā pret 2011.gadu ir 40% (2016.gadā – 22%);
* apstrādes rūpniecības pieaugums 2020.gadā, pret 2011.gadu ir 60% (2016.gadā – 29%);
* ieguldījumi pētniecībā un attīstībā 2020.gadā sasniedz 1,5% no IKP (2011.gadā – 0,7%, 2016.gadā – 1,1%).

Pamatnostādņu mērķu un politikas rezultātu sasniegšanai īstenojamie uzdevumi un to darbības rezultāti noteikti rīcības plānā pamatnostādņu īstenošanai (4.pielikums)

# Rīcības virzieni un uzdevumi politikas mērķu un rezultātu sasniegšanai, problēmu risināšanai

Dokumenta ievadā ir jau minēts, ka Nacionālās industriālās politikas viens no pamatprincipiem (Rodriks, 2004) ir atteikšanās no prioritāšu definēšanas nozaru vai produktu līmenī.

Vienlaikus augstāk minētā izaicinājumu identifikācija un strukturēšana parāda, ka Latvijas ekonomikā dominē sistēmiskie tirgus izaicinājumi, līdz ar to politikas risinājumi primāri ir jāvērš uz ekonomikas sistēmisko izaicinājumu novēršanu, minimizējot darbību uz specifisku tirgus izaicinājumu novēršanu.

Valstī pastāvošā juridiskā nenoteiktība ir jāmazina, nodrošinot uz uzņēmējdarbības veikšanu attiecināmo tiesību aktu grozījumu vai jaunu prasību spēkā stāšanās savlaicīgumu un paredzamību, kā arī vienotu pieeju tiesību aktu piemērošanā. Savukārt, izstrādājot jaunus tiesību aktus vai veicot to grozījumus, svarīgi ir uzlabot mazo un vidējo uzņēmumu testa principa integrēšanu Ministru kabineta 2009.gada 15.decembra instrukcijā Nr.19 „Tiesību akta projekta sākotnējās ietekmes izvērtēšanas kārtība”, vienlaikus nodrošinot vispusīgu administratīvā sloga samazināšanu un normatīvā regulējuma prasību samazināšanu komersantiem.

Kā būtiskākais valdības instruments uzņēmējdarbības vides pilnveidošanai un administratīvo šķēršļu mazināšanai ir ikgadējais Uzņēmējdarbības vides uzlabošanas pasākumu plāns, kurā iekļauti pasākumi, kas saistīti ar normatīvo aktu uzlikto prasību atvieglošanu uzņēmējdarbības veikšanai *Doing Business* jomās – uzņēmējdarbības uzsākšana, būvniecība, nekustamo īpašumu reģistrācija, investoru tiesību aizsardzība, nodokļu maksāšana, pārrobežu tirdzniecība, līgumu izpilde un uzņēmējdarbības izbeigšana.

## 7.1. Darbaspēka pieejamība un tautsaimniecības attīstības vajadzībām atbilstošs izglītības piedāvājums

Analizējot esošo darba tirgus piedāvājumu atsevišķās profesiju grupās, ir izteikta neatbilstība starp darbinieku izglītību un profesijai nepieciešamo izglītības jomu un līmeni. Nemainoties izglītības sistēmai, šī neatbilstība saglabāsies arī vidējā termiņā. Jomās, kuras ir sevišķi svarīgas Latvijas attīstībai – inženierzinātnēs un dabas zinātnēs, 2011.gadā studēja tikai 21% no kopējā studentu skaita. Plašāka analīze ir ietverta Ekonomikas ministrijas sagatavotajā informatīvajā ziņojumā „Par darba tirgus vidēja un ilgtermiņa prognozēm”[[21]](#footnote-21).

Lai nodrošinātu elastīgu reakciju uz pieprasījumu pēc atbilstoša darbaspēka, nepieciešama izglītības kvalitātes nodrošināšana, profesionālās un augstākās izglītības apmācību programmu elastīgums, studējošo skaita palielināšana inženiertehniskajās zinātnēs (informācijas un telekomunikāciju, elektronikas, mašīnbūves, ķīmijas un biotehnoloģiju, zinātņu un tehnoloģiju ietilpīgās nozarēs), attiecīgo augstāko un profesionālo izglītības mācību iestāžu aprīkošana ar mūsdienīgu materiāli tehnisko bāzi (būtiska ir profesionālo iestāžu modernizācijas projekta 1.un 2. kārta realizācija), kā arī svešvalodu apguve visu līmeņu mācību iestādēs. Tāpat ir jānodrošina kompetenču teritoriāla konsolidācija, nodrošinot spēcīgus izcilības centrus izglītībā, šādi paaugstinot valsts attīstības potenciālu, kā arī investīciju piesaistes potenciālu.

Papildus profesionālās izglītības sistēmas koncentrācijai un institucionālajiem uzlabojumiem būtisks aspekts ir apmācības modeļa izmaiņas, palielinot praktisko zināšanu nozīmību apmācības saturā, kā arī mainot to iegūšanas veidu būtiski palielinot sasaisti ar uzņēmējdarbības sektoru.

Lai nodrošinātu uzņēmumu produktivitātes līmeņa celšanu un eksporta izaugsmi, arī uzņēmumiem mērķtiecīgi jāiegulda līdzekļi darbinieku, tostarp augsti kvalificētu darbinieku tālāk apmācībās un uzņēmumu vadītāju profesionalitātes līmeņa celšanā, kuri uzņēmumos ievieš modernas un efektīvas uzņēmumu pārvaldības sistēmas un uz produktivitātes paaugstināšanu orientētas tehnoloģijas un iekārtas.

**Ņemot vērā identificētās problēmas un tirgus nepilnības, ir nepieciešams prioritāri īstenot sekojošas aktivitātes**:

* Izglītības un zinātnes ministrijai ir nepieciešams īstenot profesionālās izglītības sistēmas un augstākās izglītības sistēmas tālāku reformu, koncentrējot un piemērojot darba tirgus prasībām atbilstošas izglītības programmas, uzlabojot profesionālo izglītības iestāžu materiāltehnisko bāzi, kā arī palielinot praktiskās programmas daļas īpatsvaru, nodrošinot audzēkņus ar kvalitatīvām mācību praksēm;
* Ekonomikas ministrijai nepieciešams turpināt valsts atbalsta instrumentu, kas ir vērsts uz uzņēmumā nodarbināto speciālistu kvalifikācijas un prasmju paaugstināšanu, pārkvalificēšanās iespējām uz tirgū pieprasītām specialitātēm, vienlaikus papildinot šo programmu ar jaunu mērķa grupu - uzņēmuma vadības jeb menedžmenta prasmju un zināšanu paaugstināšanas.

**Papildus prioritāri veicamām aktivitātēm īstenojamas ir sekojošas rīcības**:

* Izglītības un zinātnes ministrijai profesionālās izglītības attīstību ir nepieciešams veidot kompleksi, ietverot tajā, sākot jau no pamatskolas, profesionālo orientāciju, karjeras konsultācijas, profesionālās ievirzes izglītību vidusskolā, nodrošinot mācību programmu pēctecību pie pārejas no profesionālās vidusskolas uz koledžu vai augstskolu, organizēt vadošo uzņēmumu speciālistu vieslekcijas/meistarklases profesionālās izglītības iestādēs un augstskolās;
* Izglītības un zinātnes ministrijai ir nepieciešams palielināt augstāko un vidējo profesionālo izglītību apgūstošo izglītojamo skaitu;
* Izglītības un zinātnes ministrijai ir nepieciešams palielināt STEM mācību priekšmetu īpatsvaru izglītības sistēmā. Kā arī ir nepieciešams uzlabot STEM mācību priekšmetu apgūšanai nepieciešamo infrastruktūru un satura kvalitāti;
* Izglītības un zinātnes ministrijai sadarbībā ar nozares komersantus pārstāvošām organizācijām nepieciešams rast risinājumu speciālistu apmācībai profesijās, kurās Latvijas augstākās izglītības sistēma nevar nodrošināt vai nav lietderīgi organizēt tikai dažu augstākā līmeņa speciālistu sagatavošanu, kas attiecīgajā nozarē nepieciešami. Jāizvērtē šādu speciālistu studiju izmaksu segšanu ārvalstu profesionālās izglītības un augstākās izglītības mācību iestādēs, aktīvāku dalību starptautiskajās programmās, kā, piemēram, Leonardo da Vinči u.c.;
* Izglītības un zinātnes ministrijai sadarbībā ar nozares komersantus pārstāvošām organizācijām nepieciešams īstenot pilotprojektu par duālās apmācības sistēmas (*apprenticeship)* principa ieviešanas iespējām Latvijā.

## 7.2. Industriālo zonu attīstība

Industriālās zonās koncentrējas ražošana – mērķtiecīgi attīstot šo zonu infrastruktūru un nodrošinot atbalsta instrumentus komersantiem ražošanas paplašināšanai un modernizācijai, var tikt sniegts būtisks ieguldījums ražošanas attīstībā.

Latvijā vēsturiski ir attīstījušās industriālās zonas republikas pilsētās un bijušajos rajonu centros – šobrīd starptautiskas (Rīga, Liepāja, Daugavpils Ventspils), nacionālās (Jelgava, Jēkabpils, Rēzekne, Valmiera, Jūrmala) un reģionālās nozīmes centros (Kuldīga, Talsi, Tukums, Saldus, Dobele, Bauska, Ogre, Aizkraukle, Sigulda, Cēsis, Limbaži, Smiltene, Alūksne, Gulbene, Balvi, Preiļi, Līvāni, Ludza, Krāslava, Madona, Valka). Šajā zonās koncentrējas liela daļa pilsētās esošo ražotāju, tāpēc būtiski ir nodrošināt teritorijas ar augstu ražošanas koncentrāciju ar atbilstošu publisko infrastruktūru (ceļiem, komunikācijām u.c.), turklāt republikas pilsētās (Rīga, Daugavpils, Jēkabpils, Jelgava, Jūrmala, Liepāja, Rēzekne, Valmiera un Ventspils) dzīvo 51% valsts iedzīvotāju un tajās darbojas 70,8% komercsabiedrību un individuālo komersantu.

Mērķtiecīgs industriālo zonu atbalsts var sniegt būtisku ieguldījumu ražošanas attīstībā. Vienlaikus šajos centros ir vērojama arī pakalpojumu koncentrācija (izglītība, veselība u.c.), kas ir būtiski, lai nodrošinātu kvalificēta darba spēka esamību.

Ņemot vērā identificēto tirgus nepilnību, ka nekustamā īpašuma tirgū valda tendence, ka tirgus dalībnieki nespēj nodrošināt pieprasījumam atbilstošu industriālo telpu vai ar komunikācijām nodrošinātu zonu piedāvājumu ārpus Rīgas, kas ir saistīts ar vairākiem biznesa riskiem un spēju uzņemties tos, ir nepieciešams radīt valsts atbalsta mehānismu risku minimizēšanai un tirgus procesu nodrošināšanai.

Vienlaikus ir identificēta apstrādes rūpniecības uzņēmumu nepieciešamība pēc kvalitatīvas infrastruktūras, to turpmākas darbības un attīstības paplašināšanai, līdz ar to ir nepieciešams veidot valsts atbalsta risinājumu arī ceļu un komunikāciju sakārtošanai (kā daļa no publiskās infrastruktūras), gadījumos, kas ir ārpus industriālajām zonām apstrādes rūpniecības uzņēmumu atbalstam.

Ņemot vērā iepriekš minētos secinājumus par tirgus kļūdām un apstākļiem, kādi pastāv industriālo zonu un publisko inženierkomunikāciju jomā, **ir prioritāri nepieciešami sekojoši atbalsta virzieni**:

* + esošu industriālo zonu pielāgošanai (ceļi, komunikācijas (ūdensvads, kanalizācija, gāze u.c.), stāvlaukumi, meliorācija, telpas u.c.);
  + ceļu un inženierkomunikāciju (elektrība, ūdensvads, kanalizācija, gāze, apgaismojums u.c.) sakārtošana līdz ražošanas objektiem (ārpus industriālajām zonām);
  + industriālo telpu un platību tirgus attīstība.

**Papildus ir nepieciešams arī atbalstīt** jaunu industriālo zonu izveidi starptautiskas, nacionālās un reģionālās nozīmes centros, kuros ir ekonomiski pamatoti ieguldījumi un nepastāv industriālo nekustamo īpašumu tirgus mehānisms.

## 7.3. Finanšu pieejamība

Kapitāla tirgus Latvijā ir salīdzinoši ierobežots, ES struktūrfondu atbalsta programmas un tajās pieejamie finanšu līdzekļi uzņēmējdarbības veicināšanai ir ierobežoti gan to pieejamības nosacījumu, gan apjoma ziņā. Savukārt, banku kreditēšanas politika pēckrīzes periodā ir vairāk orientēta uz uzņēmumiem ar stabiliem finanšu rādītājiem un pozīciju tirgū. Uzņēmumiem ir grūtības iegūt ilgtermiņa finansējumu gadījumos, kad pašu kapitāls (dalībnieku līdzdalība) vai nodrošinājums nav pietiekams kredītresursu piesaistei nepieciešamajā apjomā. Tā rezultātā veidojas izteikts finanšu līdzekļu trūkums darbībai iekšējā tirgū, uzņēmumu izaugsmei, attīstībai un eksporta veikšanai.

Uzņēmumu un banku rīcībā esošo aktīvu vērtību rēķina pēc to tirgus cenas, kura krīzes laikā var ievērojami samazināties arī zem ekonomiski pamatota līmeņa, veidojoties cenu burbulim pretējai situācijai. Šādā situācijā gan uzņēmumi, gan bankas cieš zaudējumus, kas pasliktina to bilanci un liedz uzņemties jaunas saistības – aizņemties naudu no bankām vai izsniegt kredītus. Pat ja banku bilances tiek sakārtotas, kreditēšanas atsākšanu bremzē uzņēmumu bilanču stāvoklis. Krīzes rezultātā īpašumu vērtība ir zema un nelikvīda, liedzot pieeju finansējumam projektiem ar samērīgu ienesīgumu un biznesa risku. Ja uzņēmumi ir cietuši zaudējumus, ir sarucis to kapitāls un potenciālo ķīlu vērtība, arī labu projektu finansēšana nevar notikt kapitāla nepietiekamības un mazās komercķīlu kapacitātes dēļ. To apliecina arī veiktās investīcijas jaunās ražošanas iekārtās. 2.tabula

2.tabula

**UIN atvieglojumu apjoms un fiskālā ietekme sadalījumā pa gadiem (milj. LVL)**

|  |  |  |  |  |  |
| --- | --- | --- | --- | --- | --- |
|  | **2007.gads** | **2008.gads** | **2009.gads** | **2010.gads** | **2011.gads** |
| **Apjoms** | 10,4 | 24,8 | 13,8 | 26,7 | 14,6 |
| **Izmaiņas % pret iepriekšējo gadu** | *-* | *138%* | *-44%* | *93%* | *-45%* |

Tabulas dati apliecina krīzes laikā samazinājušos uzņēmumu spēju veikt pastāvīgas investīcijas ražošanas līdzekļos. Ja laika periodā pēc 2013.gada netiks pagarināts 2006.gada 1.janvārī ieviestais atvieglojums (īpaša kārtība jaunu tehnoloģisko iekārtu nolietojuma norakstīšanai, pamatlīdzekļu iegādes vērtību reizinot ar koeficientu 1,5 (2007.gadā – 1,4; 2008.gadā – 1,3)) Uzņēmuma ienākuma nodoklim, ar mērķi veicināt investīcijas jaunu ražošanas tehnoloģisko iekārtu iegādē, tādējādi atļaujot izmaksās norakstīt lielāku vērtību nekā pamatlīdzekļa iegādes vērtība, Latvijas uzņēmumu konkurētspēja un iespēja celt to produktivitāti var tikt apdraudēta.

Jāatzīmē, ka pieeja apgrozāmajam un investīciju kapitāla finansējumam ir nozīmīgs faktors gan mazo un vidējo komersantu uzņēmējdarbības aktivitātes un konkurētspējas palielināšanai, uzņēmējdarbības uzsācējiem un inovatīviem, strauji augošiem uzņēmumiem, gan lieliem uzņēmumiem.

Ņemot vērā apsvērumus un identificētos šķēršļus, kas saitīti ar finansējuma trūkumu, jo īpaši apgrozāmiem līdzekļiem un salīdzinoši ilgstošu naudas apriti, ir nepieciešams veidot valsts stimulus finanšu pieejamības veicināšanai. Vienlaikus ir nepieciešams valsts atbalsta instruments, lai stimulētu lielu investīciju projektu ražošanas izvietošanai Latvijai attīstību, tādējādi veicinot saistīto uzņēmumu ekosistēmu izveidošanos, kas primāri notiek ap lieliem uzņēmumiem.

**Ņemot vērā identificētās problēmas un tirgus nepilnības, ir nepieciešams prioritāri īstenot sekojošas aktivitātes**:

* uz jaundibināto, mikro un mazo uzņēmumu nodrošināšanu ar nepieciešamo finansējumu, sniedzot atbalstu apgrozāmo līdzekļu nodrošināšanai vai sākotnējo investīciju veikšanai, aizdevumus ar granta elementu, kā arī veicinot mikrokreditēšanu;
* uz sēklas un uzsākšanas kapitāla instrumenta izveidi, nodrošinot paaugstināta riska komersantus ar finanšu līdzekļiem to agrīnās attīstības stadijā. Šādu kapitāla fondu izveidei nepieciešams piesaistīt ne vien publiskos resursus, bet arī privāto investoru līdzekļus;
* uz aizdevumu garantiju izsniegšanas turpināšanu. Nepieciešams nodrošināt komersantam iespēju saņemt kredītresursus komercdarbības veikšanai situācijās, kad komersanta rīcībā esošais nodrošinājums nav pietiekošs kredītresursu piesaistei nepieciešamā apjomā;
* uz UIN atvieglojuma ražošanas veicināšanai, iegādājoties jaunas ražošanas iekārtas, pagarināšanu.

**Papildus prioritāri veicamām aktivitātēm īstenojamas ir sekojošas rīcības**:

* uz UIN atlaides par lielajiem investīciju projektiem pagarināšanu;
* uz riska kapitāla veida instrumentu radīšanu (piesaistot privāto investoru līdzekļus), kas stimulētu investīcijas uzņēmumu attīstībā un darbības paplašināšanā.

## 7.4. Inovācijas kapacitātes paaugstināšana

Inovācija ir būtisks priekšnosacījums, lai nodrošinātu uzņēmumu izaugsmi un konkurētspēju. Saskaņā ar GCI Latvija vēl aizvien atrodas to valstu grupā, kuru ekonomikas virzītājspēks ir produktivitāte, nevis inovācija. Pēc 2013.gada Inovāciju progresa ziņojuma (Innovation Union Scoreboard 2013) datiem Latvija ierindojas 25. vietā ES inovāciju jomā starp 27 ES dalībvalstīm. Latvijas rādītāji ir zemi gan pētniecības kapacitātes un ekselences, gan uzņēmumu un pētniecības sektoru sadarbības, gan publiskā un privātā sektora investīciju un inovācijas aktivitātes jomās. Latvijā ir viens no zemākajiem finansējumiem pētniecībai un attīstībai, kas 2011.gadā bija 0,70% no IKP (salīdzinājumam – vidēji ES 2,0% no IKP 2010.gadā). Privātā sektora finansējums pētniecībai un attīstībai 2011.gadā bija tikai 25% no kopējā pētniecības un attīstības finansējuma. Latvijas biznesa struktūru galvenokārt veido mazie un vidējie uzņēmumi, kuriem ir ierobežota inovācijas kapacitāte un saskaņā ar Eurostat datiem laika posmā no 2008. līdz 2010.gadam vidēji tikai 29,9% no uzņēmumiem bija inovatīvi. Pēdējos gados pieaudzis to uzņēmumu skaits, kas veikuši tieši ne-tehnoloģiskās inovācijas un 2008. līdz 2010.gadam šādu uzņēmumu īpatsvars bija 43,9%.

Kā galvenos šķēršļus inovācijas ieviešanai uzņēmumi norāda pārāk augstās inovācijas izmaksas un pašu līdzekļu trūkumu, gan ierobežotas iespējas piesaistīt finansējumu ārpus uzņēmuma. Lai sekmētu privātā sektora ieguldījumus attīstībā šobrīd likumā „Par uzņēmumu ienākuma nodokli” ir paredzēts atvieglojums nemateriālo ieguldījumu, kuru rezultātā reģistrēta preču zīme vai patents, izveidošanai vai iegādei, pirms ieguldījumu norakstīšanas piemērojot vērtību palielinošu koeficientu 1,5. Tomēr ņemot vērā sarežģīto uzskaiti un obligāto prasību, ka pētījuma rezultātā jābūt radītam patentējama izgudrojumam uzņēmumi šo atvieglojumi tik pat kā neizmanto (pēc Finanšu ministrijas datiem 2011.gadā izmantojuši 37 uzņēmumi un šī atvieglojuma kopējais apjoms bijis 250,0 tūkst lati).

Baltoties uz OECD ilggadējo pieredzi reģionu inovācijas kapacitātes izvērtēšanā un politikas veidošanā[[22]](#footnote-22) Eiropas Komisija dalībvalstīm izstrādājot lietpratīgas specializācijas stratēģiju inovācijas sekmēšanai iesaka izvēlēties kādu no sekojošām attīstības stratēģijām:

* izaugsmes balstoties uz esošajām priekšrocībām (zinātnes vai tehnoloģiju virzīta izaugsme);
* atbalsts ekonomikas transformācijai (jaunu izaugsmes jomu identificēšana un attīstīšana);
* panākšana (*Catching up*) jeb virzība uz zināšanām balstītu spēju attīstību.

Ņemot vērā Latvijas inovācijas sniegumu un, ka tautsaimniecībā aizvien dominē zemo un vidējo tehnoloģiju ražošanas un pakalpojumu nozares inovācijas politikas galvenajiem stratēģiskajiem rīcības virzieniem būt jābūt:

* virzīt tehnoloģiju attīstību un ražošanu uz augstākas pievienotās vērtības jomām;
* sekmēt zināšanu absorbciju un dinamisku uzņēmējdarbību.

Būtiski izveidot sabalansētu un papildinošu atbalsta instrumentu kopumu, kas ir vērsts gan uz zināšanu radīšanu, izplatīšanu un izmantošanu. Vienlaicīgi nepieciešams veicināt ne tikai tehnoloģisko inovāciju, bet arī netehnoloģisko inovāciju attīstību un inovāciju pakalpojumu jomā.

Inovācijas sistēmā ir identificējami četri vienlīdz svarīgi elementi – zināšanu kapacitāte, inovāciju piedāvājums, inovāciju pieprasījums, pārneses sistēma.

7.attēls

**Inovāciju sistēmas svarīgākie elementi**

Ņemot vērā šo elementu savstarpējo mijiedarbību, ir vienlīdz svarīgi izstrādāt risinājumus katra šī elementa attīstībai. Attiecībā uz zināšanu kapacitāti ieteicami risinājumi ir minēti 7.1.apakšsadaļā.

Tāpēc, ņemot vērā identificētos šķēršļus, analīzes secinājumus un inovācijas sistēmas elementu vienlīdz svarīgo attīstību, ir nepieciešams veidot valsts atbalsta instrumentus, kas pastiprina Latvijas stiprās puses inovācijas jomā.

**Ņemot vērā identificētās problēmas un tirgus nepilnības** komersantu pētniecības un inovācijas kapacitātes paaugstināšanai**, ir nepieciešams prioritāri īstenot sekojošas aktivitātes**:

* efektīvas UIN nodokļa atlaides pētniecības un attīstības izmaksām ieviešana. Paredzot, ka noteiktas pētniecības un attīstības izmaksas tiek norakstītas trīskāršā apmērā tajā gadā, kad tās radušās;
* sniedzot atbalstu komersantiem grantu veidā augsta riska iniciatīvām kā jaunu produktu un tehnoloģiju izstrādei, atbalstu piešķirot rūpnieciskajiem pētījumiem, eksperimentālām izstrādēm, rūpnieciskā dizaina izstrādei, rūpnieciskā īpašuma tiesību nostiprināšanai. Atbalstu piešķirot gan individuāliem gan partnerības projektiem. Savukārt atbalsts sākotnējiem ieguldījumiem, kas nepieciešami produktu un tehnoloģiju ieviešanai ražošanā galvenokārt tiktu atbalstīts finanšu instrumentu veidā (inovācijas pieprasījuma stiprināšana);
* atbalsts jaunu inovatīvu uzņēmumu izveidei un attīstībai (ideju ģenerēšana, jauniešu iesaiste, ideju dzīvotspējas analīze u.c.), pilnveidojot biznesa uzsākšanas konsultatīvos (mentorings, koučings u.c.) un inkubācijas pakalpojumus. Nodrošināt un attīstīt specifiskus finanšu instrumentus (seed, start-up fondi) inovatīvu un tehnoloģiski intensīvu uzņēmumu atbalstam to agrīnās attīstības fāzes posmā.

**Papildus prioritāri veicamām aktivitātēm īstenojamas ir sekojošas rīcības:**

* pētniecības bāzes un izcilības attīstība, tajā skaitā nodrošinot gan zinātnes infrastruktūras konsolidāciju un pilnveidošanu, gan arī cilvēkresursu attīstību un piesaisti pētniecībai (inovācijas piedāvājuma stiprināšana), ietverot viedās specializācijas stratēģijā („Smart Specialization Strategy”) noteiktos pamatprincipus un rīcības virzienus;
* sadarbības un tehnoloģiju pārneses sistēmas attīstība, atbalstot privātā sektora un zinātnisko institūciju kopīgus pētījumus, kā arī sniedzot atbalstu mazajiem un vidējiem komersantiem pētniecības pakalpojumu iegādei. Izveidot vienotu tehnoloģiju pārneses platformu, kas nav piesaistīta konkrētai zinātniskai institūcijai, vienlaicīgi pilnveidojot rūpnieciskā īpašuma pārvaldību zinātniskajās institūcijās, papildinot un kombinējot tehnoloģijas pārneses atbalstu ar inkubācijas un agrīnās fāzes finanšu instrumentiem (sadarbības inovācijas jomā stiprināšana);
* atbalsts radošo industriju attīstībai un sadarbībai ar tradicionālajam rūpniecības un pakalpojumu nozarēm, lai palielināt produktu un pakalpojumu vērtību.

## 7.5. Eksporta veicināšana

Lai uzņēmums sekmīgi uzsāktu un īstenotu eksporta darījumus, tam ir jāiziet vairāki secīgi posmi: jānosaka savs eksporta potenciāls, jāizvēlas mērķa tirgus un jānoformulē uzņēmuma eksporta stratēģija. Daudzi Latvijas uzņēmumi sekmīgi darbojas un ir salīdzinoši konkurētspējīgi iekšējā tirgū, taču, uzsākot eksportu, saskaras ne tikai ar tādiem faktoriem kā konkurence ar ārvalstu vietējiem ražotājiem un citu importu, īstermiņa izmaksu pieaugums un investīciju nepieciešamību ražošanas jaudu palielināšanai vai produktu pielāgošanai mērķa tirgus prasībām, bet arī informācijas un zināšanu trūkumu par eksporta tirgiem, kā arī atšķirīgu uzņēmējdarbības vidi, kultūru un valodas barjeru.

Latvijas eksportētāji pārsvarā ir mazie un vidējie uzņēmumi, līdz ar to īstenot mārketinga aktivitātes ārvalstīs daudziem no tiem ir sarežģīti, īpaši tas attiecas uz jauniem, ģeogrāfiski attāliem eksporta tirgiem. Eksporta tirgos, kuros tradicionāli pastāv augsta konkurence, prioritāras ir mārketinga un pārdošanas spējas, precīzi piegādes termiņi un efektīva loģistika. Lai gan uzņēmumi apzinās eksporta mārketinga pasākumu lietderību un nepieciešamību, nepietiekošā informācija, zināšanas un pieejamais finansējums ir būtiski šķēršļi jaunu eksporta tirgu apgūšanai. Vienlaikus ir identificēta uz eksporta veicināšanu tendētas sadarbības veidošanās, jeb klasteru veidošanās problemātika. Uz eksportu orientētas uzņēmējdarbības attīstībai nepieciešams valsts atbalsts tiešo eksporta atbalsta pakalpojumu veidā (tirdzniecības misijas, kontaktbiržas, individuālās biznesa vizītes, dalība starptautiskajās izstādēs, informācija un konsultācijas, eksporta semināri).

**Ņemot vērā identificētās problēmas un tirgus nepilnības, ir nepieciešams prioritāri īstenot sekojošas aktivitātes**:

* uz eksporta veicināšanu orientētu nozares sadarbības klasteru iniciatīvas atbalstīšana ar mērķi koncentrēt zināšanas, spējas, prasmes un resursus ārējo tirgu apgūšanai;
* uz ārējo tirgu apgūšanas un sertifikācijas izmaksu kompensāciju. Kā būtiskākie kritēriji ir nosakāmi, ka dalībnieki var būt biedrības, komersanti un nodibinājumi, savukārt atbalstāmās aktivitātes ir tādas, kas saistītas ar izmaksu kompensāciju dalībai izstādēs, nacionālos stendos, semināros, konferencēs, individuālās un valsts amatpersonu vizītēs, kā arī tādu izmaksu, kas saistītas ar produkta vai uzņēmuma akreditācijas, sertifikācijas, reģistrācijas izmaksu līdzfinansēšanu;
* uz eksporta darījuma risku minimizēšanu, turpinot atbalsta programmas eksporta darījumiem, kas nodrošina eksporta darījumu risku segšanu. Kā galveno kritēriju nepieciešams noteikt, ka saņēmēji ir Latvijas izcelsmes preču ražojošie komersanti.

**Papildus prioritāri veicamām aktivitātēm īstenojama:**

* valsts un nozaru pārstāvniecībās būtiskākajos eksporta tirgos stiprināšanu, ietverot atbalstu Latvijas ārējo ekonomisko pārstāvniecību tīkla turpmākai darbībai un kapacitātes celšanai, kā arī līdzfinansējot nozarei nozīmīgas nozari pārstāvošo organizāciju iniciatīvas.

## 7.6. Energoresursu izmaksu samazināšana

Uzņēmējdarbības šķēršļu analīze atklāja, ka liels izaicinājums tālākas cenu priekšrocības uzturēšanai ir ražošanas izmaksu kāpums. Ja izejvielu izmaksas ietekmē gan Latvijas ražotājus, gan reģiona konkurentus vienādi, tad enerģijas izmaksas ir tās, kuras atšķiras atkarībā no valsts.

Ekonomikas ministrijas izstrādājot informatīvā ziņojuma „Latvijas Enerģētikas ilgtermiņa stratēģija 2030 – konkurētspējīga enerģētika sabiedrībai” projektu ir identificējusi, ka viena no līdzšinējām politikas kļūdām ir, ka šobrīd enerģijas lietotājiem ir neefektīvas saistības segt augstās izmaksas tiem enerģijas ražotājiem, kuriem iepriekš piešķirtas tiesības pārdot enerģiju par cenu, kas ir ievērojami virs tirgus līmeņa.[[23]](#footnote-23)

Analīze liecina, ka rūpniecība un būvniecība ir trešais lielākais enerģijas galapatērētājs Latvijā. Apstrādes rūpniecībā 2009.gadā lielākie enerģijas patērētāji ir koksnes izstrādājumu (izņemot mēbeles) ražošanas nozare – 39%, metālu ražošanas nozare – 19%, pārtikas produktu un dzērienu ražošanas nozare – 15%, kā arī nemetālisko minerālu izstrādājumu ražošanas nozare – 13%. Šīs nozares 2007., 2008., un 2009. gadā attiecīgi veidoja 74,3%, 76,9% un 80,9% no kopējā enerģijas patēriņa apstrādes rūpniecībā. Tādējādi var secināt, ka energoresursu tālāka sadārdzināšanās var ietekmēt vairākas ekonomikā būtiskas nozares.

Bez kopējā elektroenerģijas patēriņa ir jāaplūko arī AER atbalsta mehānisma ietekme uz rūpniecības sektoru. Atbalsta mehānisms šajā gadījumā tiek balstīts uz obligāto iepirkumu, kura ietvaros elektroenerģiju no AER ražotājiem iepērk publiskais tirgotājs (AS „Latvenergo”) par noteiktu cenu. Obligātā iepirkuma radītos papildu izdevumus, salīdzinot ar tāda paša apjoma elektroenerģijas iepirkumu elektroenerģijas tirgū, sedz visi Latvijas elektroenerģijas galalietotāji proporcionāli savam elektroenerģijas patēriņam. Līdz ar to obligātā iepirkuma komponente veido būtisku izmaksu pozīciju lielajiem industriālajiem elektroenerģijas lietotājiem Latvijā, jo īpaši apstrādes rūpniecības sektoram, tādējādi ietekmējot to konkurētspēju, īpaši plašāka mēroga starptautiskā tirgū.

**Ņemot vērā identificētās problēmas un tirgus nepilnības, ir nepieciešams prioritāri īstenot sekojošas aktivitātes**:

* nepieciešams izstrādāt valsts atbalsta programmu energoefektivitātes paaugstināšanas un emisiju samazināšanas risinājumiem rūpniecības sektorā, izmantojot finanšu instrumentu darbības principu, ar mērķi uzlabot komersantu energoefektivitāti;
* nepieciešams pārskatīt obligātā iepirkuma sistēmu, minimizējot turpmāko elektroenerģijas kāpumu no īstenotās valsts OIK politikas, tādējādi samazinot kopējo OIK ietekmi uz elektroenerģijas patērētājiem.

# Institucionālā sistēma pastāvīga dialoga nodrošināšanai

Latvijas Nacionālajās industriālā politikas vadlīnijās[[24]](#footnote-24), kā viens no tālākās izstrādes soļiem tika noteikts, ka strukturāli jauna sadarbības mehānisma veidā (Dialogs 2.0) ir nepieciešams veikt plaša nozaru spēju un prasmju, tai skaitā valdības kļūdu (*government failure*) analīzi. Kā norādīts Nacionālajās industriālā politikas vadlīnijās „Dialogs 2.0” paredz, ka savu redzējumu un analīzi par augstākminētajiem analīzes aspektiem sniedz ne tikai valsts, bet arī sabiedrība un komersantus pārstāvošās nevalstiskās organizācijas. Līdz ar to moderna dialoga rezultāts ir pilnīgas informācijas iegūšana, analizējot abu dialoga pušu veiktās analīzes rezultātus, kā arī vienošanās panākšana par inovatīviem valsts intervences mehānismiem. Īstenojot minēto principu, pamatnostādņu izstrādes laikā notika uzņēmumu menedžmenta intervijas par svarīgākajiem uzņēmumu darbības un ražoto produktu tirgus specifiku, vienlaikus ir notikušas vairākkārtējas diskusijas ar lielākajām nozares asociācijām, prezentējot analīzes starprezultātus un gala rezultātus. Tomēr būtiski ir rast risinājumu „Dialoga 2.0” principa tālākai īstenošanai pamatnostādņu ieviešanas gaitā, jo kā ir norādījis Hārvarda Universitātes profesors Denijs Rodriks: „Moderna industriālā politika ir process un dialogs, nevis tikai dokuments”.

Ekonomikas ministrijas sadarbības ar nevalstiskajām organizācijām ietvaros jau 1999.gadā, izveidoja sadarbības mehānismu, kad Ekonomikas ministrija, Latvijas Tirdzniecības un rūpniecības kamera, Latvijas Darba devēju konfederācija, Latvijas Brīvo arodbiedrību savienība un Latvijas Pašvaldību savienība parakstīja „Vienošanos par sadarbību Tautsaimniecības padomē”. Sadarbības ietvaros notiek regulāras sēdes, kurās Ekonomikas ministrija un citas ministrijas sniedz priekšlikumus un atskaites par to pārziņā esošām politikas jomām, kuras ietekmē uzņēmējdarbību.

Pastāvīga Dialoga 2.0 nodrošināšanai ir plānots izmantot Tautsaimniecības padomi, kā koleģiālu uzraudzības institūciju sniedzot ikgadēju pārskatu par pamatnostādnēs ietverto pasākumu īstenošanas gaitu un sasniegtajiem rezultātiem. Būtiskākais atskaites posms ir paredzēts 2017.gadā iesniedzot pamatnostādņu vidusposma novērtējumu un turpmāko trīs gadu rīcības plānu.

Vienlaikus, lai nodrošinātu aktuālās informācijas ieguvi tiks veikts ikgadējs uzņēmumu priekšrocību un trūkumu monitorings, turpinot izstrādes posmā iesākto uzņēmumu menedžmenta interviju procesu.

# Dokumenta ietekmes uz valsts un pašvaldības budžetiem novērtējums

3.tabula

|  |  |  |  |
| --- | --- | --- | --- |
|  | **Turpmākie trīs gadi (tūkst. latu)** | | |
| **2014.** | **2015.** | **2016.** |
| Kopējās izmaiņas budžeta ieņēmumos t.sk.: | 0 | 0 | 0 |
| Izmaiņas valsts budžeta ieņēmumos | 0 | 0 | 0 |
| Izmaiņas pašvaldību budžeta ieņēmumos | 0 | 0 | 0 |
| Kopējās izmaiņas budžeta izdevumos t.sk.: | 0 | 0 | 0 |
| Izmaiņas valsts budžeta izdevumos | 0 | 0 | 0 |
| Izmaiņas pašvaldību budžeta izdevumos | 0 | 0 | 0 |
| Kopējā finansiālā ietekme: | 0 | 0 | 0 |
| Finansiālā ietekme uz valsts budžetu | 0 | 0 | 0 |
| Finansiālā ietekme uz pašvaldību budžetu | 0 | 0 | 0 |
| *Detalizēts ieņēmumu un izdevumu aprēķins*  *(ja nepieciešams, detalizētu ieņēmumu un izdevumu aprēķinu pievieno politikas plānošanas dokumenta pielikumā. Ietekmi uz valsts un pašvaldību budžetiem norāda atsevišķi valsts un pašvaldību budžetam)* | Lēmums par pamatnostādņu rīcības virzienu īstenošanai nepieciešamo valsts budžeta finansējumu 2014.-2020.gadam tiks izskatīts Ministru kabinetā likumprojekta par valsts budžetu kārtējam gadam sagatavošanas gaitā. | | | |

# Pārskatu sniegšanas kārtība

Par pamatnostādņu īstenošanas koordināciju atbildīga ir Ekonomikas ministrija.

Par savā kompetencē esošo pasākumu īstenošanu atbildīgās institūcijas –Finanšu ministrija, Izglītības un zinātnes ministrija, Labklājības ministrija, Vides aizsardzības un reģionālās attīstības ministrija, Zemkopības ministrija iesniedz Ekonomikas ministrijā informāciju par tās kompetencē esošo pamatnostādnēs noteikto uzdevumu un pasākumu izpildes gaitu un rezultātiem. Ekonomikas ministrija starpposma novērtējumu veic 2017.gadā.

Pēc pamatnostādņu darbības perioda beigām Ekonomikas ministrija veiks pamatnostādņu *ex-post* novērtējumu.

# Sasaiste ar citos politikas plānošanas dokumentos noteiktajām prioritātēm

Pamatnostādnēm ir sasaite ar vairākiem politikas plānošanas dokumentiem un tajos izvirzītajām prioritātēm, kas ietver ar eksporta veicināšanu un ĀTI saistītos jautājumus (skat. 4.tabulu).

4.tabula

|  |  |  |
| --- | --- | --- |
| **Nr.**  **p.k.** | **Dokumenta nosaukums** | **Sasaiste ar Nacionālo industriālo politiku** |
| 1. | Latvijas ilgtspējīgas attīstības stratēģija līdz 2030.gadam ([Saeimas paziņojums 10.06.2010](http://polsis.mk.gov.lv/LoadAtt/file16856.doc).) | Inovatīva un efektīva ekonomika, dabas resursu gudra izmantošana, iekļaušanās starptautiskajā apritē un ieguldījumi cilvēkkapitālā ir tās prioritātes, kuras ir saistāmas ar Nacionālo industriālo politiku. |
| 2. | Latvijas Nacionālais attīstības plāns 2014.-2020.gadam  ([Saeimas paziņojums 20.12.2012.](http://polsis.mk.gov.lv/LoadAtt/file16856.doc)) | Nacionālais attīstības plāns, nosaka vidēja termiņa attīstības virzienu un prioritātes, kā arī iezīmē veicamos valsts atbalsta un investīciju pasākumus |
| 3. | Latvijas Stratēģiskās attīstības plāns 2010.–2013.gadam (Apstiprināts ar Ministru kabineta 2010.gada 9.aprīļa rīkojumu Nr.203) | Noteikti 3 galvenie vidēja termiņa rīcības virzieni – ekonomiskās izaugsmes veicināšana, sociālā drošība un publiskās pārvaldes reforma, kuru mērķis ir kāpināt valsts konkurētspēju. |
| 4. | Latvijas nacionālā reformu programma „ES 2020” stratēģijas īstenošanai (MK 2011.gada 26.aprīļa sēdes protokols Nr.27; 34.§) | Ietver vidēja termiņa makroekonomisko scenāriju, nosakot galvenos politikas veidošanas pasākumus sabalansētas tautsaimniecības attīstības veidošanai. |
| 5. | Komercdarbības konkurētspējas un inovācijas veicināšanas programma 2007. – 2013.gadam (MK 28.06.2007. rīkojums Nr.406) | Nosaka uzdevumus komercdarbības konkurētspējas veicināšanai, inovācijas attīstībai, rūpniecības attīstībai. |
| 6. | [Uzņēmējdarbības vides uzlabošanas pasākumu plāns 2013.-2014.gadam (MK 26.04.2013. rīkojums Nr.165)](http://polsis.mk.gov.lv/view.do?id=3574) | Lai pozicionētu Latviju kā uzņēmējdarbībai un investīcijām labvēlīgu tautsaimniecību, izvirzīti uz tautsaimniecības attīstību ilgtermiņā vērsti pasākumi, kuriem ir ietekme uz Latvijas *Doing Business* pētījuma rādītājiem. |
| 7. | [Transporta attīstības pamatnostādnes 2007.-2013. gadam](http://polsis.mk.gov.lv/view.do?id=2003) ([MK 12.07.2006. rīkojums Nr.518](http://polsis.mk.gov.lv/view.do?id=2003)) | Nosaka politikas pamatprincipus, attīstības mērķus un prioritātes transporta nozarē. |
| 8. | Zinātnes un tehnoloģijas attīstības pamatnostādnes 2009.-2013. Gadam (MK 16.09.2009. rīkojums Nr.631) | Nosaka valdības politikas mērķus un prioritātes zinātnes un tehnoloģijas attīstībā, kā arī inovācijas attīstība. |
| 9. | Izglītības attīstības pamatnostādnes 2007. – 2013.gadam (MK 27.09.2006. rīkojums Nr.742) | Nosaka izglītības politikas pamatprincipus, attīstības mērķus un prioritātes izglītības nozarē |
| 10. | Pamatnostādņu projekts „Reģionālās politikas pamatnostādnes līdz 2020.gadam” (projekts izsludināts Valsts sekretāru sanāksmes 13.12.2012 sēdē, protokols Nr.50;14.§) | Nosaka politikas principus, mērķus un uzdevumus ekonomikas attīstībai vietējā un reģionālajā līmenī. |
| 11. | Informatīvā ziņojuma „Latvijas Enerģētikas ilgtermiņa stratēģija 2030 – konkurētspējīga enerģētika sabiedrībai” projekts (izskatīts Ministru kabineta komitejas  11.03.2013 sēdē, protokols Nr.10, 1.§) | Nosaka enerģētikas politikas attīstības scenāriju |

Ekonomikas ministrs D.Pavļuts

Vīza:

Valsts sekretārs J.Pūce

15.05.2013. 9:00

11 772

K.Soms

67013299, Kristaps.Soms@em.gov.lv

1. Uz ārējo pieprasījumu orientētās nozares – lauksaimniecība, ieguves rūpniecība, apstrādes rūpniecība, transports un glabāšana, informācijas un komunikācijas pakalpojumi (NACE 2.red. A, B, C, H un J) [↑](#footnote-ref-1)
2. <http://www.mk.gov.lv/file/files/ESfondi/2012/latvijas_konkuretspejas_novertejums_final.pdf> [↑](#footnote-ref-2)
3. <http://ec.europa.eu/enterprise/newsroom/cf/_getdocument.cfm?doc_id=7066> [↑](#footnote-ref-3)
4. Ar ražošanas klāsteriem ir saprotams nozarē pastāvoša cieša dažādu vērtības ķēdē esošu produktu savstarpējā ciešā saikne un esamība ekonomikā, kā arī produktu saikne ar valstī pastāvošajām darba spēka prasmēm un zinātnes spējām [↑](#footnote-ref-4)
5. <http://www3.weforum.org/docs/WEF_GlobalCompetitivenessReport_2012-13.pdf> [↑](#footnote-ref-5)
6. Ienesīgums ir kopējie tīrie ienākumi valstī (pievienotā vērtība), kas gūti, ražojot eksportējamās preces [↑](#footnote-ref-6)
7. <http://www.mk.gov.lv/file/files/ESfondi/2012/padzilinata_izpete_precu_telpas_analize_un_strukturalalas_transformacijas_iespejas_latvija_lv.pdf> [↑](#footnote-ref-7)
8. <http://ec.europa.eu/enterprise/policies/industrial-competitiveness/industrial-policy/future-of-manufacturing/files/key_findings_measuring_and_benchmarking_en.pdf> [↑](#footnote-ref-8)
9. <http://eur-lex.europa.eu/LexUriServ/LexUriServ.do?uri=COM:2012:0582:FIN:LV:PDF> [↑](#footnote-ref-9)
10. Sadaļā izmantota informācija no Ekonomikas ministrijas izstrādātā Informatīvā ziņojuma par darba tirgus vidēja un ilgtermiņa prognozēm:

    <http://www.em.gov.lv/images/modules/items/tsdep/darba_tirgus/EMZino_260612_full.pdf> [↑](#footnote-ref-10)
11. Ministru kabineta 2011.gada 25.janvāra noteikumi Nr.75 „Noteikumi par aktīvo nodarbinātības pasākumu un preventīvo bezdarba samazināšanas pasākumu organizēšanas un finansēšanas kārtību un pasākumu īstenotāju izvēles principiem” [↑](#footnote-ref-11)
12. Produkti – termins tiek lietots, lai apzīmētu preces un pakalpojumus [↑](#footnote-ref-12)
13. Reģionālās politikas pamatnostādnes līdz 2020.gadam <http://www.mk.gov.lv/lv/mk/tap/?pid=40270870> [↑](#footnote-ref-13)
14. <http://lvceli.lv/files/Publicejama%20projektu%20dokumentacija/Celu%20stavoklis_2011.pdf> [↑](#footnote-ref-14)
15. Satiksmes ministrijas Informatīvais ziņojums par valsts autoceļu posmu ar sabrukušo asfalta segumu ārkārtas uzturēšanas darbiem, izskatīts MK 2012.gada 12.jūnijā [↑](#footnote-ref-15)
16. Informācija no Satiksmes ministrijas Informatīvā ziņojuma par pašvaldību autoceļu un ielu uzturēšanas neatliekamiem darbiem”, izskatīts MK 2012.gada 12.jūnijā [↑](#footnote-ref-16)
17. <http://ec.europa.eu/enterprise/policies/innovation/facts-figures-analysis/innovation-scoreboard> [↑](#footnote-ref-17)
18. <http://www.mk.gov.lv/file/files/ESfondi/2012/latvijas_konkuretspejas_novertejums_final.pdf> [↑](#footnote-ref-18)
19. <http://en.wikipedia.org/wiki/Porter_five_forces_analysis> [↑](#footnote-ref-19)
20. <http://en.wikipedia.org/wiki/Critical_success_factor> [↑](#footnote-ref-20)
21. <http://www.em.gov.lv/images/modules/items/tsdep/darba_tirgus/EMZino_260612_full.pdf> [↑](#footnote-ref-21)
22. OECD (2011), Reģioni un Inovācijas politika. [↑](#footnote-ref-22)
23. <http://wiki.em.gov.lv/wiki/M%C4%93r%C4%B7u_sasnieg%C5%A1anas_izaicin%C4%81jumi_un_politikas_instrumenti> [↑](#footnote-ref-23)
24. http://www.em.gov.lv/images/modules/items/Industrialas%20politikas%20politisko%20vadliniju%20dokuments%20FINAL.pdf [↑](#footnote-ref-24)